President Trump Nih White House In A Chuah Lai Ah Biden Caah Cakuat Pakhat A Chia Tak – Chin World News Evening\nJanuary 21, 2021 January 21, 2021 Salai Van World News\nTuchun cu US President Donald Trump White House in a chuah le President thim tharmi, Joe Biden Inauguration a dongh tiang ka zoh. Khua a phunphun a ka ruahter. Democracy ahcun ruahnak i khah dih phung a si lo caah kan i khah lonak tete i theihthiam le i ruahthiam a herh zia tampi a kan cawnpiak. Kan duhmi President a chuah caan a um lai i, kan duh lomi President a chuah caan zong a um ve lai. Zei paoh hi an chia dih lo i, zei poah hi an tha dih fawn lo. Minung a simi paoh a tlingmi kan um lo. Asinain kan chiatnak le kan thatnak tu a dan bia a si.


Trump Sungh Ning Cu US Tuanbia Ah A Chiabik Le Zaangfak Bik A Si – Chin World News Evening\nA voi 46nak US president thar, Joe R. Biden le Vice-president, Kamala Harris lawmhpinak ah: US rampi thimnak cu a ropui in a sunglawi ko. Vawlei cung pumpi nih buaipi cio a si ko. UK ram thimnak ah kan buai bel lo. Russia ram thimnak kong zongah kan buai bello. India, Tuluk, le Japan ram thimnak kong zongah kan buai bel hna lo.\nAmerica rammi zate ca president ttuan ding ciammam. Harris te nupa le chungkhar zong hmuh an nuam. Buainak nganpi a chuak sual lai ti kan phang cio hna nan dai tein an lim khawh I hna a ngam. Mah belte cu, Trump ttanhtu cheukhat belte zan hngilh kho lo, thikai zual, rawl ei chung pillo, le rianttuan nuam loin a ummi um len dawh an si. Bawipa tu nih in hnem ko hna seh. Trump sunghdan cu US ram tuanbia ah zaangfak bik, zohchia bik, a buai bik, a fakbik, le ningzak bik a si ko ne hi. Atutan Biden te biakam thlacam luhnak zong Trump le a minung pawl nih Capitol innpi an luhhnawh ruangah minung tampi an chuak ngam lo nan a sunglawi tthiamthiam ve ko. COVID ruang zongah a si fawn.


2019, September Thla Chungah Canada Nih Ralzam 400 Leng A Lak Hna Lai – Chin Modern News\n2019, September Thla Chungah Canada Nih Ralzam 400 Leng A Lak Hna Lai\nJune 21, 2019 by chinmodernnews\n2019 kum chungah September thla hi Malaysia ram in ramthumnak a kal dingmi an tam cemnak thla a si lai. Mah thla chungah US ram hrim nih minung tam deuh a laak hna lai tiah ca ka rak tial bal cang. Cun 202 visa in Australia ram ah a kal dingmi hna mi cazin zong a vun i pong ngai cang.\nAtu ah thawngpang a hung um thanmi cu Canada ram nih Malaysia ram aa dormi ralzam chungin minung 400 leng laak dingin timhtuahnak an ngei cang. A si nain, ralzam a laak dingmi hna chungah hin Rohingya ralzam cu papek (Oo-sar-pe) an si lai. A sullam cu zatuak in 50% tluk paoh cu anmah miphun a si lai tinak a si.\nZei bantuk a va sihmanhah, Chin ralzam chungin minung tlawmpal te tal kan vai itel khawh sual a si hmanhah thil tha tuk a si tho ve ko. Cu hlan ah Canada nih mah bantukin ralzam a bungin a la tuk lem hna lo.\nCanada ram nih Malaysia um ralzam, laak dingin a timhmi hna cu July thla chungah form an phiitter hmasa hna lai. Cun September thla chungah hnawhhnam ngai in laak dingah timhtuahnak an ngeih hi a si.\nA tanglei ahhin September thla chungah US ram nih Malaysia ram um ralzam a laak dingmi hna milu zat cu hmanthlak hi hmet law na rel khawh lai>>>>>\nTheihternak: Copy or website in post a ngah lai lo (pumpak timeline lawngin share ka sian)\nCatialtu: Salai Eric Cenhrang\nJune Thla Chung, Ramthumnak (US, AUS,CA & NZ) Kalnak Kong Thawng-bultan!


LUNG A FAK TUK EE, LAIMI PATHUM TUCHUN AH RALKAP NIH AN THAH HNA – The Chinlung Post\nTuchun Kalaymyo ah lamzawhtu hna Kawlralkap le palek nih an kah thahmi hna chungah kanmah Chinmi minung pathum an i tel. Tuchun ah kawlralkap le palek nih an kah thah mi hna cu Salai Cung Lian Ceu le Pu Cin Khanh Mang le Salai Do Suan Kim an si. An pathum ning in kanmah Chinmi lawngte an si hna tiah thawngzamhnak nih alanghter.\nZanlei Tiang Thawngpang: Tuchun Kalaymyo thilcang cu tuksum a si ko. Tuchun March Ni 17 ah Kalaymyo lamzawhnak atuahmi hna Kawlralkap le Palek nih an kah hna ruangah nunnak aliammi an um i, hliamhma atuarmi zong zeimawzat an si. Tuchun ah Ralkap le Palek kahnak in a nunnak a liammi hi minung pali an si tiah an langhter. Culawng siloin hliam atuarmi zeimawzat an um rih ti asi. Tuzing tiang ah khan kawlralkap le palek nih an velh mi hna zong tampi an um pin ah an tleihmi zong tampi an um rih ti asi.\nTuzanlei zanlei suimilam pali hrawngah Kawlralkap le Palek nih Tahan le Hmunlai karlak Chin Taungtan gate pawng ah minung pakhat zong ake kiak lak in an kah tiah theih asi. Cun meithal zong voitam ngai an puah rih tiah an chim chih.Mipi hna cu kawlralkap le palek hna nih JCB tiangin tthawlnak an hman rih ti asi. Mipi zong nih an si khawh chungin lampi an kham ve hna. Ralkap le Palek kahnak ruangah a thimi hi theihkhawh mi ah minung pali an si cang i, hliam a tuarmi le an tleihmi hna hi minung zeizatdah an si timi theih khawh asi rih lo.\nHliamtuar theih khawhmi chungah minung pakhat hi a dirhmun attha lo ngaingai tiah an chim.Tuchun ah Kawlralkap le palek hna cu khuachung ah biatak tein an hriamnam he an i chok vak hna i, lamkam ah a ummi CCTV zong kawlralkap nih an hrawh. Atunai tiawk Kawlram caan in zanlei suimilam paruk hrawngah Kawlralkap le Palek hna cu Tanhan le Taungphila ah mipi hna lam an kham hnawh hna tiah langhter chih a si.


Chin Miphun Party CNLD A Um Ruangah State Dang Hna Chin Kan Si Veko Tiin Ai Ti Mi An Um A Tha Tuk – The Chinlung Post\nChin miphun party (CNLD) a um ruangah state dang (Rakhine, Magwe, Sagaing) a ummi Chin mi, Asho Chin, Khumi Chin. Sumtu etc. . hna nih Chin miphun kan si ve tiin CNLD an tanh i CNLD party in MP an i cuh ve mi hrimhrim nih Chin miphun kan sinak le lungrualnak zeimawzah cu a chuahpi ko cang.\nTeinak zong hmu hram ko hna seh. Teinak an va hmu lo zongah miphun pakhat sinak lungput National spirit a nung thai lai, a thawng chinchin lai. CNLD hi rak um hlah sehlaw miphun pakhat tiin kan dirti nak hmunhma a um hngal lo.\nNLD, USDP hna hi Chin party an si ve ko tiin miphun party ngei lo in um uh sehlaw khuaika indah miphun lungput (Nationalism) cu kan aupi lai, kan nungter lai.Kawl ram huap in dirmi NLD le USDP pawl nih a kan aiawk ko, Chin mi kan tel ve caah Chin mi kan party a si ve tiin a ruahmi pawl bia hal nak ka tuah mi “Chin miphun party a um herh lo kan ti ko maw?” timi zong a ho hmanh nih an ka leh rih lo.\nBenjamin Hui, USDP nih 2010-2015(kum 5 chung) a uk. NCA hi USDP lioah rang ngai in a kal. Ralkap mui kan hmu ti lo. Hakha khi a thianghlim tuk. Atu cu vokek rim in a khat. Atu cu hmunkip ah hnawm an hlonh, ruah a sur ahcun hnawm vialte cu tilu nih lam cungah a fenh i fihnung taktak khi an si. JCB in inn hrawh le aithing rial ah belte NLD cu CHAMPION a si ve.\nMiphun dawt ahcun miphun tanh bak ding\nChin mi vialte nih kan miphun cu kan dawt dih ko. Miphun a daw lomi kan um lai lo. Asi nain, micheu nih miphun cu a dawt in dawt ding, a tanh in tanh ding asi lo, miphun tanh cu tihnung asi,tiin an chim. Kei ka pom ning cu miphun cu a dawt zong kan dawt lai i atanh zong kan tanh lai. Miphun kan tanh lo ahcun miphun kan dawtmi hmual a ngei lo.\nMah miphun zalonnak, luatnak, mah te khuakhan lairel khawhnak a kawl lio mi miphun kip nih an dirhpi tawn mi cu, Nationalism (AMYOTAYEI SEIKDAH, Kawl holh in) asi peng.\nKawlram zong Mirang kuttang in independent hmuhkhawhnak an rak zuam lio ah (DOH BAMA ASI AYONG ဒုိ့ဗမာ အစည္းအရုံး) timi political organization min in an cawlcang.DOH BAMA ASI AYONG timi cu Ideology asi loh, Nationalism taktak asi. Cu lio ah Kawl politician hruaitu pohpoh an mah te in ramkhel pomning (political leaning) an ngei dih ko. General Aung San zong hi Communist party a rak dirhtu asi ve (Takhin Ba Hiein, Takhin Soe, Takhin Than Tun, Takhin Nu,\nTakhin Aung San) pawl nih Ba-Ka-Pa (Bamapi Communist Party) an ra dirh mi asi.Cu lio ah (လက္ဝဲ, လက္ယာ) left leaning, right leaning tiin a tawi nak in an rak i auh. Dr. Ba Maw le Kalon U Saw te pawl kha လက္ယာ ဝါဒီ pawl an si i Takhin Than Tun, Takhin Soe te pawl kha လက္ဝဲ ဝါဒီ pawl an si.Asinain, ramkhel pom ning ai lo cio lo mi Kawl hruaitu le mipi nih ” DOH BAMA ASI AYONG” timi Miphun ttanhnak\n(Nationalism) movement ahcun an lung an irual dih. DOH BAMA ASI AYONG timi ahcun Kawl mi poah nih tel lo in um khawh asi ti lo. TAKHIN MYO (သခင္ မ်ိဴး)[Bawi phun] (Master) kan si an ti i, an min ah Takhin an ipek dih, Takhin Aung San, Takhin Nu, Takhin Than Tun, etc.. Miphun pi lungrualnak caah cun miphun tanhnak lungput (Nationalism) kan ngeihding hi a bia pi tuk. Nihin ni tiang Tuluk ram le, Russia ti bantuk pawl nih an ram pi le ram dang mi (Western countries pawl) kar lak issue (buainak) pakhatkhat a um ahcun, Nationalism, National spirit kha thazang ah ahman leng mang.\nAcozah ca ah cun hmual a nei tuk, Tuluk nih an ram chungah buainak or acoza cung ah mipi lungtling lonak a chuah poh ah, US, Japan or South China sea kong buainak (tension )a chuahter i ram dang mi nih kan ram a kan det, a kan nek tiin mipi hna kha miphun dawt nak le miphun tanhnak kha a hliphlau a thanghter i cu ti cun mipi nih an cozah cu fak pi in an dirpi an tanh than tawn.Atu hi Kawl nih uk mi le namnehmi sinak in luat i mahte khuakhan lairel khawhnak caah a zuam lio mi kan si. Atu lio hi Nationalism a thawn i miphun kan tanh ding caan bak asi.\nMah miphun party le Kawl party an i zuam lio zong mah miphun te bak kha tanh ding vote ding asi ko. Federal kan ngah hnu ah miphun kan tanh te lai timi cu a si kho lo mi asi.Kan mah Chin mi nakin a leh a za athong in milu a tam deuh mi Kawl mi le Tuluk mi hmanh nih miphun tanhnak (Nationalism) in ram an khel lio ah milu tlawm te asi mi kan nih Chin mi nih miphun tanh a herh lo kan ti ahcun zeidah kan chuahpi kun lai.\nKan nih Chin mi cu Chin National Day hmanh kan itel duh ti lo. Miphun dawtnak kong le tanh nak kong chim le phuan zong a um lo caah a vaivuan mi kan tam ngai. Miphun dawtnak paam asi rua?\nEdit a ka tuah piak tu nau Chan Khar cung ah kalawm.\nCrd, Pa Hmung\nNLD Upa Hna Nih Mah Bantuk Hi A Tir Tein Rak Au Pi Ngam Hna Seh Law


Baibal Tuanbia: A Fimmi Siangpahrang Solomon - Jehovah Tehte Hna Web Site\nSolomon cu siangphrang a kai lio ah kum hra leng lawng a si rih. Amah cu Jehovah kha a dawt i, a pa David nih a pekmi nawlbia ṭha vialte kha a zulh dih hna. Jehovah cu Solomon cung ah a lung a tling ngaingai i, cucaah zankhat cu a mang ah hitin a ti: ‘Solomon, zeidah kan pek lai, ka hal tuah.’\nKhi tik ah Solomon nih: ‘Jehovah ka Pathian, kei cu ka ngakchia tuk rih i zeitindah ka uk lai ti kha ka hngal lo. Cucaah na miphun kha a hmaan tein ka uk khawh hna nak hnga fimnak ka pe tuah,’ tiah a leh.\nJehovah cu Solomon nih a halmi cung ah a lung a tling ngaingai. Cucaah: ‘Nun saunak le rumnak tu si lo in fimnak na ka hal caah, vawlei cung minung vialte nak in fimnak tam deuh kan pek. Sihmanhsehlaw na ka hal lomi rumnak le nun saunak zong kan pek ve lai,’ tiah a ti.\nKhi hnu caan tlawmpal ahcun nu pahnih an bia har ngai pakhat he Solomon sin ah an hung phan. Pakhatnu nih: ‘Hi minu le keimah cu inn pakhat chung ah kan um. Fapa pakhat ka hrin i, ni hnih hnu ah amah zong fapa pakhat a hrin ve. Cun zankhat cu a fapate cu a thi. Sihmanhsehlaw kaa hngilh kar ah, a thimi a fate cu ka pawng ah a hun ihter i, ka fapate cu aa lak. Ka hun i hlauh tik ah a thimi fate cu ka pawng ah ka hmuh. Ka fa a si lo ti kha ka hngalh,’ tiah a ti.\nKhi tik ah adang minu pakhat nihcun: ‘A si lo! A nungmi fate cu keimah fa hrimhrim a si ko i, a thimi cu amah fate a si ko! a ti ve. A hmasa minu nih: ‘A si lo! A thimi hi nangmah fa a si ko i, a nungmi hi keimah fa a si hrimhrim ko!’ tiah a leh ve. Cu bang in nu hna cu an i al len ko. Solomon cu zeidah a tuah lai?\nVainam pakhat in a lakter hna i, an rak put tik ah, hitin a ti: ‘A nungmi ngakchiate kha pahnih ah cheu u law, a cheu veve in nu hna kha pe hna u.’\n‘A si lo! A nungmi ngakchiate cu zangfahnak in that sawh hlah u. Amah zong kha pe deuh ko u!’ tiah a nungmi ngakchiapate a nu taktak nihcun a hun ti. Sihmanhsehlaw a dang nu pakhat nihcun: ‘Aho hmanh kan pe hlah u; cheuhnih tu ahcun cheu lawlaw ko u,’ a hun ti.\nA donghnak ah Solomon nih: ‘Ngakchiate cu that hlah u! Hmasa minu kha pe u. Amah kha a nu taktak a si,’ a hun ti hna. A nu taktak nih cun a fate kha a dawt caah a thih lai kha a siang lo i, cucaah adang minu zong kha a thih nak in cun a nung in pek a sian deuh, ti kha Solomon nih a hngalh. Solomon nih zeitindah bia a chah ti kha mi hna nih an theih tik ah, cutluk a fimmi siangpahrang an ngeih cu an lung aa lawm ngaingai.\nSolomon a uk lio caan ah hin, Pathian nih mi hna cu thluachuah a pek hna i, an ram chung ah changvut, barli, mitsur, theipi le adang rawl hna cu tampi in an vui tawn. Mi hna cu thilpuan ṭhaṭha an i hruk i, inn ṭhaṭha chung ah an um cio. Mikip caah a ṭhami thil vialte cu anmah ca i a za hngami nak tam deuh in a rak um dih.\n1 Siangpahrang 3:3-28; 4:29-34.\nJehovah nih Solomon kha zeidah a hal i, zeitindah a leh?\nSolomon halmi nih a lung a ton caah Jehovah nih zei kan pek lai tiin dah bia a kamh?\nNu pahnih hna nih zei a har ngaimi bia dah Solomon sinah an chuahpi?\nHmanthlak chungah na hmuh bantukin Solomon nih zeitindah bia a chah?\nSolomon uknak cu zei he dah aa lawh, zeicah a si?\n1 Siangpahrang 3:3-28 rel.\nNihin Pathian bupi chung i rian pek a simi pakhat nih 1 Siangpahrang 3:7 ah Solomon nih lungthin tak tein a chimmi bia in zeidah a cawn khawh? (Salm 119:105; Ptb. 3:5, 6)\nAa tlakmi thlacamnak he aa tlaiin Solomon a thlacamnak cu zeitindah a ṭha ngaimi zohchunhawk a si? (1 Si. 3:9, 11; Ptb. 30:8, 9; 1 Johan 5:14)\nSolomon nih nu pahnih karlak i bia alnak a tonghtham ning nih hmailei a ngan deuh mi Solomon, Jesuh uknak kongah zeidah a kan zumhter? (1 Si. 3:28; Isa. 9:6, 7; 11:2-4)\n1 Siangpahrang 4:29-34 rel.\nNawlngaimi lungthin ngeih awkah Solomon nih a halnak kha Jehovah nih zeitindah a leh? (1 Si. 4:29)\nSolomon a fimnak theih ruah ah mi hna an i zuamnak kha zoh in Pathian bia kan hlathlai tikah zei lungput dah kan ngeih awk a si? (1 Si. 4:29, 34; Johan 17:3; 2 Tim. 3:16)


President Trump Nawl Peknak In Iraq& Syria Um Ralhrang Hmun An Phomh Taktak Cang – Chin World News Evening\nMarch 13, 2020 March 13, 2020 Salai Van World News\nPresident Trump Nawl Peknak In Iraq& Syria Um Ralhrang Hmun An Phomh Taktak Cang: Cacawn nithumni ah Baghdad- Iraq chak lei 27km hla ah a um mi US led Forces umnak Camp Taji cu rockets 18 hmangin a ho ti theih lo nih an kah hna caah US ralkap pahnih le British ralkap Lance Corpl Bridie Gillon nunnak na liam. US President Trump nawlpeknak in Iraq le Syria ramchung um Shia muslim ralharng, Iran nih a bawmh mi hna umnak hmun nga cu Jet fighters hmang in an bomb hna i, a thimi le hliamtuar mi theih khawh si rih lo.\nUS nih hin drone le missile hmang loin raltuknak vanlawng hmang in ralhrang hna hmunkhur hi an kah. Tutan ah US nih an kahmi hna ralharng hi Popular Mobilization Front an timi, March 2018 thawk khan a thazaang a tthawng ngaimi le Iraq chung hmun tampi ah nawl a ngeimi an si. Cu pin ah Iran cozah nih dirpi in phaisa le hriamnam in a bawmh tawnmi hna an si. Cun, Hash al-Shaabi an timi Iraqi pawl umnak camp zong bomb piak an si.\nHi kongah US Defense Secy Mike Esper nih a chim mi cu, “Thil umtu ning kong President Trump ka ceihpi cang i, a herh ning in lehrulnak nan tuah lai a ti bantukin a herh ning in kan kal peng lai,”tiah a chim. US Congress nih President Trump nih hnatlaknak lak hmasa loin Iran kahnak nawl hi an khampiak caah asi. Khampiak hna hlahsehlaw Iran hi cruise missile he phomh ding khi si cang.\nHi kong he pehtlaiin President Trump a chim rihmi cu a herh ahcun Congress nih an pass cang mi zong, a Presidential power nawlngaihnak “veto” hmang in hlonhpiak a hreh lonak kong cu a chim cang. Pentagon zong nih Iran thil tuahmi hi lehrulnak pek le pek lo kongah zeihmanh chimphuan mi a um lo, sinain Iran military al-Quds forces hna nih an dirpi ngaimi ralhrang hna hi hloh dih a timh hna in a lang. Iran cu direct tuk lai zumh si lo. Mark Esper nih News Conference ah, “Kan military bases le kan mi le sa nunnak a liam mi hna rak hngak ko rih u, tiah ralhrang pawl cu a hro hna. President Trump nawlpeknak in US nih Iran military challang, pasaltha le mi ralttha an timi al-Quds chief Gen. Qassam Soleimani a thahpiak hna kongah Iran hi nihinni tiangah a lungfahnak a dam kho lo i, a dirkamh mi ralhrang hmangin Iraq um US military bases hna cu rocket le missile hmangin a kah tawn hi si.


US cozah nih tazacuai tong Kachin pastor a dirkamh | THE CHIN EXPRESS\nUS cozah nih tazacuai tong Kachin pastor a dirkamh\nWashington — Myanmar Ralkap nih ‘President Trump sinah Kawlram Khrihfa pawl Ralkap hrem an tonmi kong a chimtu Kachin pastor pa’ taza an cuaimi cu kan lungrethei tuk hringhran, tiah US cozah nih vawleipi theih in thawng a thanh.\n“Ralkap nih Rev. Hkalam Samson taza an cuaimi nih hin ‘zalong tein chimrelnak nawl a ngeihmi’ kha ningcang loin a phih. Ramchung ralzaam thongsawm tampi caah a rianttuannak zong a hnorsuan khawh,” tiah US Ramdang Vuanci Zung biachimtu nu Morgan Ortagus nih cathanh a chuah.\n“Taza an cuaimi hi US kan lungrethei tuk, i Rev. Samson nih bia a chimmi ruang te hna i an tlaih ahhin cun lungrawk taktak asi lai,” ati.\nKachin Baptist Convention (KBC) hruaitu Rev. Hkalam Samson cu July thla ah US President Donald Trump nih hrem tong Khrihfa pawl a ton hna lio ah aa tel ve.\nRev. Samson nih, “Khrihfa pawl cu Myanmar ralkap cozah nih a kan hrem, a kan serhsat,” tiah President Trump a chimh.\n“Ralkap phihkhamnak na tuahmi kha kan caah a tthahnem tuk. Kan i lawm tuk,” tiah aa lawmhnak zong a chimh.\nMah ruangah Ralkap nih kan hnu zarh ahkhan Kachin khualipi Myitkyina biaceihzung ah taza an cuai.\nRev. Samson nih, “Ralkap nih taza an ka cuaimi hi, Donald Trump sinah Myanmar ralkap phihkhamnak na tuahmi hna kha kaa lawm tuk ka ti caah si men lai tiin ka ruah,” tiah kan hnu zarh ah Reuters media sinah phone in a chim.\nMyanmar Ralkap bawizik Min Aung Hlaing le a kuttang ralbawi 3 le an chungkhar hna cu Rohingya Muslim pawl hrem le thah ruangah US ram luhter hna lo dingin US cozah nih a phih hna.


Hakha Rungtlang LIB 266 ralkap sergeant pakhat hriam nam he PDF a lut – Lai Lungrawn Post\nHakha Rungtlang LIB 266 ralkap sergeant pakhat hriam nam he PDF a lut\nHakha Rungtlang LIB-266 ralkap sergeant pakhat hriamnam he PDF-Tamu sin ah aa dor October 27, 2021 Hakha hrambunh LIB-266 ralhraang Battation nih Sagaing ramthen, Tamu ah an chiah mi Outpost sakhan in Sergeant Cazi pakhat cu hriamnam he Tamu PDF Battalion No. 1 ah aa dor tiah theih a si.Sergeant pa cu September 18 ah kan sin a phan cang. Himnak ruah ah atu lawng ah thawng kan thanhnak a si. Amah he aa tlak mi tangka laksawng kan pek hnu ah a himnak hmun ah kan kuat cang. Hi hnu ah CDM a rak lut ding mi rammi ralkap pawl zong lunglawm tein kan in don hna ti chim ka duh tiah PDF Tamu, Battalion No. 1 in Bo Ba Hman nih Mizzima ah a chim.\nSergeant pa min cu Khaw Ka Ling Kawl ca in tial mi Laica in tial than a si ca ah cafang fonh a palh kho a si i ralkap a tuannak kum li a si cang. Hakha hrambunh LIB-266 battalion in a si i A voi 18nak Sergeant Clerk training a kai mi a si. MA 3 meithal zun khat, zenthong zeimaw zat, kut cheh bomb pakhat a rak i put i PDF-Tamu, Battalion No. 1 ah a rak ap.Pumpak hlawknak ca ah ram uknak a chuttu hna kuttang ah riantuan ti lo in, rammi nih dawt mi ralkap si ding ah rammi lei ah raltha tein CDM rak tuah ding in forhfialnak tuah ka duh,” tiah Sergeant Khaw Ka Ling nih a chim.\nRammi an thah hna i ralkap kan luh ka i an kan cawnpiak mi pawl he an tuahsernak aa kalh tuk, rammi huat mi minung si ka duh lo ca ah CDM ka tuahnak a si tiah a chim.Ralkap nih uknak hraamhraam in an lak hnu in Tamu peng chung ah CDM a tuah mi ralkap 14 le palek 35 an si cang tiah Pyithu Yinkhwin Program hruaitu pakhat cazin ning in theih a si.


KIA le KNU pawl bantuk in si ve hna seh ti kan duh ah cun ramchung i thazang a um deuh rih mi pa poh poh CNA ah lut in Ram leng Kuli tuan poh nih kan ngeichia kan Ralkap ah kan bungh ve lai. – Hakha Cherry\nAn ral tha seh ti nakin kan ral tha seh/ tuan hnaseh ti nakin tuan u sih/ doh hna seh ti nakin doh hna u si.ti kho u dih law tha tuk hnga!\nKa dawt mi u le nau , nu le pa hna nan van sang lio ah CNA/F nan hlam hna nak aw a si ti cu kan fiang tuk ko. Kan hlam hna ding hrimhrim khi a si. Nain Chin Ram ah cun cutluk piin ttan lak a cu rih lo. KNU le kachin pawl cu I tahchun ding a si lo. KNU pawl cu kum 70 chung Ralkap a ser cang mi an si.\nKa chin pawl zong cu thiam an nih cu an mipi le an mirum nih an bawmh khawh tuk hna. Kan mipi tu hi kan rian kan rak tuan duh lo ruangah a si. KNU le KIA pawl cu an mipi pakhat nih an Ralkap caah an pek mi zat hmanh kan miphun dihlak nih kan pek mi nakin a tam deuh an pek chanh khawh. Cun an nih cu an ramah Ralkap nih kah dingin an luh hnawh lengamang hna. KIA le KNU pawl bantuk in si ve hna seh ti kan duh ah cun ramchung i thazang a um deuh rih mi pa poh poh CNA ah lut in Ram leng Kuli tuan poh nih kan ngeichia kan Ralkap ah kan bungh ve lai.\nRal tuk nak in ralkap thawnter hi a biapi deuh tuk mi a si. Kan nih chin miphun cu mi nih tuah hna seh tiah mawchiat kan tang, kan mah nih thazang chuah le bawmh kan i tim bal lo. Mi khi thawng hna seh ti kan duh tuk nain ( thawng hna u si ) ti ah cun kan tel duh lo. A va pawi taktak khi kan si ko. Thawng hna seh law an ral tha seh ti nakin thawng hna u sih law kan ral tha seh ) ti tu hi kan tei nak a rak si ding khi a si.Credit-December Vandawtlian Hc\nHakha Mino nih nulepa kan in hlam hna


Winner Dingah Aa Tlak Mi Cu Esther Lawng Si An Ti Cang Ko Hi Teh – Chin World News Evening\nMiphun Dang Nih Chin Miphun An Kan Ṭanh I An Kan Fak: Kawl Tlangval muidawh duhnung “Minta” minthang (Phyo Yar Zar Naing) nih Esther a ṭanh i a fak pinah, Chin miphun vialte a kan fak dih, cu lawng a si rih lo, Kawl miphun Mi tampi hna nih Esther an ṭanh tuk i, Winner si dingah aa tlak bik mi cu Esther hi a si an ti.\nIdol hlasak aa zuam mi Chinmi hna hi an za tein an thiam dih ko, an thiam ning tu aa dang ciau i a si, an pathum in Winner si tlak dih an si ko, mah le ṭanh bik mi ciau kha Winner si tlak ah ruah dih cio a si. Esther a fans pawl Kawl Mipi tampi hna nih Winner si dingah aa tlak bik mi cu Esther hi a si an ti bantuk tein Benjamin fans pawl le Yaw Key fans pawl zong nih an ṭanh bik mi kha an ti ve cio ko lai.\nZei asi paoh ah Winner ngah le ngah lo kong ahcun Pathian nawl dih a si ko caah kan miphun Chinmi pathum hna chungah hin pakhat tal nih Winner ngah hrâm seh law, Chin miphun kan min a kan ṭhat tertu le kan hmai a kan hngal tertu si hrâm seh ti hi ka saduhthah bik mi a si i midang vialte zong nih nan saduhthah bik mi a si ciau ve ko lai ti hi ka zumh mi a si. Bawipa nih umpi peng hna seh law, an pathum chungah pakhat tal nih Winner a ngah khawh nak lai bawm hrâm ko hna seh. Credit: H. Bawitumthang Thangte\nNote: Careltu nih kan theih dingmi cu anmah le uarnak le fans hna chimnak pawl langhtermi si ko caah a relzia le thleiden zia thiam hna usih. 100% si bak lai tiin chim mi si lo, minung cu duhmi a dang i, uar mi a dang cio. Cu bantukin thaa petu hna duhnak le saduhthah langhter mi khi si.


USA Chinmi tamnak cu thawngpang a chia tak tak. A poi chin lengmang ko\nDallas County ah Covid-19 zawtnak a karh taktak. Tuni ah Dallas county nih thawng a thanhnak ah Covid-19 a zawmi nikhat ah minung 571 an si, cun minung pakhat a thi ti a si. Atutiang ah Covid-19 in azawmi hi minung 20000 leng an si cang, cu lakah minung 352 hi Covid-19 zawtnak ruangah an thi cang ti asi.\nDallas ah siizungpi 25 nih theihternak an tuah. Covid-19 mizaw zohkhennak caah ihkhung hi 71 % cu mizaw an khat cang, cun thawpeknakset hi mizaw hna caah a ummi dihlak i 36% hman cuahmah lio asi, ICU ihkhung hi a um mi dihlak i 74 % cu mizaw nih hmunhma an lak cang ti asi.\nCucaah lungretheih le thinphang pah cio asi. Acozah nih chawlehthalnak a vun on hnu in a zual lei ah kan phan than. Texas zong New York bantukin Covid-19 nih a kan den tak ahcun thihnak le zawtfahnak tamtuk kan ton ve sual lai ti phang cio asi. Abikin thinphang mi cu siizung ah minung itlum lo ding hi phang bikmi cu asi.\n“ Acozah nih chawlehthalnak a on mi hi Covid-19 zawtnak in kan him rih lo tiin an theih ko nain an on ko—a ruang cu tax in phaisa hmuh an duh, acozah revenue kaiter an duh, sipuaizi deuh in khua an khan , uktu pawl hi an nih cu phaisa ngei deuh le humhim tein riantuan kho dirhmun ah an um, sihmanhsehlaw mipi zapizarang cu zawtnak rungrul tamnak hmun le hma ah kan um kan kal, rian kan tuan.\nAbiapimi cu acozah le uktu nakin mipi khua kan ruah khawh deuh a hau cang” tiin Anna nih nizan phone in bia kan iruahnak ah a ka chim.A chimmi hi a hman tiin ka ruah ve.\nHmaihuh hi mah zawtnak in ikilvennak caah a tha cem asi rih. Cucaah hmaihuh ihuh le kut itawl zong daitlang hrim hna hlah usih. Ilenkai hrim cu hrial cio rih ko hna usih.\nDallas county um le Denton County um hna nih hmaihuh a herhmi hna nih Salai Shwe Cung Lian , phone: 4695127302 siloah Salai Lian : 214-309-6570 ah pehtlaihnak kan tuah te ulaw , nan inn ah free (alakin) kan rak in pek hna lai. Ka lawm. Credit- Salai ZT Lian\nBe the first to comment on "USA Chinmi tamnak cu thawngpang a chia tak tak. A poi chin lengmang ko"


Kalay UDP Party nih Chin Party an Dirkamh Lai – THE CHIN JOURNAL\nKalay UDP Party nih Chin Party an Dirkamh Lai\nUDP party Signboard\nKalay khua i United Democratic Party (UDP) nih thimnak ah CNLD dirkamh ding in timhtuahnak an ngei, tiah theih a si.\nUDP party Chairman U Kyaw Myint cu Mandalay U-Bo thonginn in a rak zaammi a si ruang ah palik nih an tlaih i, cu hnu ah cun Union Election Commission (UEC) nih UDP party cu phungning in a hrawh.\nKalay UDP party Chairman U Hung Thang nih, “Chin party nih teinak a hmuh nakhnga kan dirpi lai. Chin party ah cun kan lut lai lo. Asinain, vote tu cu Chin party kan pek lai. Hihi (Kalay) UDP party i khuate le sang ttuanvo ngeitu upa pawl biachahnak a si. Chin party dirkamh kong ah nihin ah minsen thutnak tuah ding zong in timhtuahnak kan ngei,” tiah a chim.\nAralaimi October 31 ah CNLD chairman Pu Lian Nawn inn ah Kalay UDP party upa le Kalay CNLD party upa pawl rawldum ttinak zong ngeih an i tim.\nKalay CNLD Chairman Pu Lian Nawn nih, “UDP party chairman U Hung Thang nih cun kan in dirpi hrimhrim hna lai a kan ti. Asinain, UDP party chung i Kawl miphun pawl belte cu USDP ah vote a thlami zong an um ve lai,” tiah a chim.\nHakha UDP party belte cu aho party dah kan dirpi lai timi fiang in baichahnak an ngei rih lo. “Kan pu biaceihnak (November 3) thawngpang kan hngah lio a si rih” tiah Hakha UDP upa pakhat nih The Chin Journal ah a chim.


SAC Ralkap Pakhat Kong Lam Cu, Mipi Caah A Chim Mi A Tha Taktak A Ngaih Zong Nuam A Nun Tha. – Chintanbo\nSAC Ralkap Pakhat Kong Lam Cu, Mipi Caah A Chim Mi A Tha Taktak A Ngaih Zong Nuam A Nun Tha.\nApril 19, 2022 admin MYANMAR NEWS 0\nMatupi-Mindat gate hngaktu Captain Yin Ko Oo cu Brigader, nih Matupi- Mindat gate a rami paoh cu na kah hna lai, tiah nawl a pek ko nain sualnak ngei lo mizapi va kah ding cu, a duh lo caah Brigader nih biahalnak le chekhlatnak a tuah dih in thonginn ah a khumh tiah kan theih.\nA ra mi paoh cu Brigader nih, kahnak nawl a pek ko nain Captain Yin Ko Oo nih cun zawnruahnak he him tein a kal ter ko hna, tiah ralkap pakhat nih a chim. Brigader nih biahalnak a tuah lioah Captain Yin Ko Oo nih cun, zei sualnak ngeilo mizapi cu ka kap kho hna lo, keimah nih hei in kap ve ning law na duh ve lai maw, tiah Brigader cu a hal lila ṭhan.Captain Yin Ko Oo thonginn i an khumh ni hi fiang in an hngal lo nain a luancia ni 2, ni 3 lioah khan a si lai tiah kan theih.\nTHAWNG DANG,Mani April 24 ah Myanmar ram buainak kong he pehtlai in ram 10 umnak ASEAN pawlkomh meeting cu Indonesia Jakarta khuapi ah neih a si i Meeting ah cun i rem nak point 5 in felten an nei kho.\nRemnak 5 an tuahmi pawl cu tha kohrum thawhnak um lo dingin le si khawh chung i i zuamti nak dingah, mipi duhning bantuk in, deihnak um ding ah ceihpi ding ah ASEAN Chairman palai nih remnak tuahpi dingah, ASEAN nih mipi duhdawtnak he theitawk i buaipi thluahmah dingah le ASEAN mithiam le mifim pawl cu Myanmar ah kal in ton herh mi pawl tongin chawnhbiak dih ding timi pawl a si.\nASEAN meeting an dih hnuah Dr.Sasa nih ASEAN meeting ah hruaitu pawl nih Myanmar ralkap pawl thahrum thawhnak dih dingin le tleihmi pawl thlah zalen dingin remnak an tuah khawh mi cu, thazang a um tuk i lunglawm taktak in kan don.\nMah cucu mipi cozah NUG zong nih kan hal zungzal mi a si. Meeting i an ceih bantuk in tuahpiak ding ah kan hngak i ruahchan nak tampi kan nei Indonesia president Widodo nih kan miraltha tleihmi pawl thlah zalen dingah a hal mi zong lunglomh awk ngaingai a si. ASEAN i bia an chah mi zulh ding ah le mipi duhmi Democracy lam diktak dirhcuak dingin a takih tuahnak le hremnak kan beisei bak, tiah a ti.\nRelchap, Chinmi lakin UN palai kan nei kho tiah Chin mipi tampi lunglawm in kan um i can a liam thluahmah cu Dr.Sasa cung ah vuihramnak le diriamh lonak awka tete theihding a hong um ngai. Cu cu Dr.Sasa i a tuanvo hi zeidah a si? Myanmar ram hrang ah hin zeidah a tuah khawh timi kan fian lo ruangah a si. Cu bantuk kan fian lo tikah a tuah khawh lo dingmi tiang a cung ah beiseinak le ruahchannak lian tuk kan nei.\nCubantuk nih cun Dr. Sasa cungah vuihramnak, mawhchiatnak lung diriamh lo nak tiang mipi tampi lung thin chung ah a um. Cu caah Dr. Sasa ttuanvo hi zeidah a si? Myanmar ram caah zeidah a tuah khawh timi cu Chin mipi pinah Myanmar mipi kan dihlak in fiangten theih kan herh mi thil a si. Hi kong hi kan fian lo cun a tuah khawh lo dingmi thil tiangin mipi nih a cungah tuahchanh nak kan ngei i curuahchanhnak kan ngeihmi cu tlam a hung tlin khah lo tikah thil tha lo vuivainak phunphun a hung chuak tawn.\nCRPH nih UN lamkaltu dingah Dr. Sasa an thim hnu ah Dr. Sasa ttuanvo cu UN pinah ramdang sinah Myanmar kongkau chimh, zualko la hremnak pe dingin hal tu a si. Ramdang le UNnih Myanmar hremnak an pe maw timi cungah Dr. Sasa ttuanvo a ngei ti lo i Myanmar ram hremnak pe hrimhrim dingin nawl a ngei lo. A ttuanvo taktak cu Myanmar ram chung thiltlung mi chimnak report tuah le zangfah nawl lawng a si.\nMyanmar ram caah a rian taktak cu a ttuan i ramdang hruaitu mi tampi a chawnbia, zual a ko, Myanmar kongkau a thanh dih i media pical ngaingai mi pawl nih Myanmar kongkau cu vawleicung mipi theih dingin an tarlangh ve. Hi a rianttuan mi pianah beiseinak, tuahchanhnak sangpi kan ngeih ah cun Dr. Sasa cung ah lawmh lo nak le vuivai nak tampi a um ko lai.\nA rian a cu tling tein a ttuan ko, UN lei nih Dr. Sasa zualko nak vialte cu a theih dih i Myanmar cungah zei tindah khua an khan lai? A tu tiang ah tan an lak nak a um le um lo cu an mah UN lei nawl a siko. Na ruahchanh lo ding tiang in na ruah lengmang ah cun lawmh nak na hmu kho lai lo i, vuivai nak le mawhchiat nak lawng a chuah ter lai.\nASEAN pawlkomh pawl aiawh in hruaitu palai 2 le anmah a zultu cheukhat cu june 3 zan ah Myanmar ram an phan cang i, June 4 chun ah Myanmar ralbawi Min Aung Hlaing le a kuttang pawl minung he Naypidaw khuapi ah i hawi komh nak an nei. Cu an i ton nak i Min Aung Hlaing le ASEAN palai pawl i an biachah mi pawl cu a tanglei bantuk in a si.\nAn bia ceih mi cu ASEAN meeting i remnak kan neihmi 5 pawl cu rianrang taktak in puitling tein kan tuah colh a hau cang tiah palai pawl cu hram an thok i ASEAN aiawh in mithiam pawl Myanmar an luh tikah an tuah duhmi pawl cu Min Aung Hlaing sinah chim phuan nak an nei.\nCu pin ah Covid 19 khamnak hrang ah ASEAN nih Myanmar ram a bomh ding ning cang zong a chim chih. Palai 2 nih cun CRPH le NUG kongkau cu Min Aung Hlaing sin ah biahal nak an nei i zeitik ah dah ithim nak hi tuah nan timh? vote dik lo mi cu zeitik ah dah timi pawl zong an hal chih.\nCu ah cun Myanmar ralbawi Min Aung Hlaing nih cun a hlan i a rak chim cia bantuk in CRPH le NUG cu phunglam kalh pawlkomh an si nak kong ithim nak cu a rianran nak in tuah an duh ko nain, mipi an dirhmun hi zohta a hau lai timi kongkau ah chim fian nak a nei i vote dik lo kong cu ASEAN hruaitu pawl pin ah vawlei cung mi vialte hmuh ding in kan pho langh dih lai tiah a chim.\nTutan ah ASEAN aiawh in Myanmar ram i a kal mi. tu i dirhmun thleihtlak mi ASEAN Chairman Brunei ramdang vuanci changtu Wry Pewhin Yusof le ASEAN sungtuan Lim Jock Hoi te i pahnih i thit hruai mi pawl an si. Ram buai hnuah vawikhat an ratnak a si bangin.\nMyanmar dirhmun an cuanh hmasa in a lang. A hnu ah ASEAN mithiam pawl an thlah colh hna nak ding kong cu a chim. Cu lio ah cun NUG cozah nih ASEAN pawlkomh cu anmah NUG hmanh chawn duh lo , ngaihsak lo an si ruangah an cawlcangh ning hi kan zum bak hna loh tiah nawl an chuah ve.\nKan hnung thla iASEAN meeting ahcun Myanmar kongkau ah remnak 5 an rak tuah i mipi sandah piah nak thahrum le ralthuam hmangin thekdarh lo ding, ASEAN mithiam Myanmar ah thlah ding, ASEAN le Myanmar palai ah ruat ding, Mithiam pawl nih an duhmi pawlkomh an chawnh khawh lai mipi duh ning in remnak kawl ding ti bantuk a si.\nMiphun Dang Holh Hman Le Nunphung Caholh Vialte Zong Tlau Dih Khi Tah Kan Duh Lai Maw\nKalay Le Taingen Kar Ruak An Hmuh Mi Chungkhar Nih An Hlam Cang.


Trump A Caan A Tangmi Chungah Federal Nih Thihdan Peknak A Pehtlai Thluahmah In An Tuah – The Cherry Par\nTrump A Caan A Tangmi Chungah Federal Nih Thihdan Peknak A Pehtlai Thluahmah In An Tuah\nWhite House i President Trump a caan a tangmi chungah a cozah nih thongtla thihdaan peknak pehtlai thluahmah in a tuah. President karlak rian i chawn caan chungah thihdaan peknak tuah lo in kum 130 chung phung an hman mi pah chih riangmangin, January 20 i President-elect Biden official tein president namhnenhnak puai an tuah hlan ah thongtla 5 thihdaan pek dingin timhlamhnak an ngei. An 5 ning hna i thah an si tak ko ah cun, Trump hi kum 100 chung i US president vialte lakah thihdaan a pebik mi president a si cang lai. Tu kum July hnu in minung 13 thihdaan peknak a tawlrel lai, tinak a si. Minung 5 thah ding an ti mi cu tutan zarh in an thok cang. Terre Haute, Indiana thonginn ah a tlami kum 40 minung Bernard hi 5 lakah an thah hmsabikmi pa a si. Dec. 11 chunhnu ah khan kum 56 minung Alfred Bourgeois zong thah a si ve.\nKan Justice Department nih a umciami law kan cawisan caah a si, tiin AG W. Barr nih a chim. Biden office luh ai duhnak dingah zarh tlawnpal te lawng a si ko bu i, a tu bantuk thihdaan peknak an kalpi mi hi thinphang a si, tiin micheu nih an ti. A tu bantuk tuahsernak hi phung lengah a ummi a si i, hleihluattuk bia a si, tiin non-partisan Death Penalty Information Center ah research director Ngozi Ndulue nih a chim. Trump nih a taangmi caan ai ngeihmi chung i thihdaan peknak pehtlai in a kalpimi pehtlaiin theih na duhmi cu a tanglei bang hin a si:\n𝐔𝐒 𝐢 𝐚 𝐭𝐮 𝐥𝐢𝐨 𝐩𝐨𝐥𝐢𝐜𝐲 𝐡𝐢 𝐳𝐞𝐢𝐝𝐚𝐡 𝐚 𝐬𝐢? 1988 ah khan US Supreme Court (SC) nih federal death penalty (thihdaan tatnak) a remhsiam cang bangin, national asiloah federal cozah nih thihdaan a pek hi a um sitsai ti lo. Trump office a luh hlan ah khan federal nih an thahmi hna hi 3 te lawng an si. An 3 ningtein cun Republican President G. W. Bush nih a thahter mi hna an si, cu lio i an thahmi lakah Oklahoma City i federal building bomb a puahtu Timothy McVeigh zong ai tel. 2003 hnu thokin federal lei nih thiongtla an thahmi a um ti lo.\nUS states pawl nih anmah le state chung thongtla pawl thihdaan pek an pehzulh i, nikum i thongtla an thahmi dihlak hi minung 22 an si. State level in thongtla thahnak an tuahmi zong hi zohdawhlo ngai a si. Thihdaan pek taimai hi cu hrawh ah a tha ko, tiin duhnak a langhtertu an karh chinchin cang i, the majority nih thongtla an that ti lo, asiloah thah lo dingin khamnak a tuah hi kum 10 lengkai a si cang. Popular opinion an laakmi zongah thihdaan pek an duhlo zia a lang. Kum 30 chung survey an tuah hnu ah, 2019 Nov. ah khan Gallup poll nih a langhter mi cu, American mipi lakin 60% nih cun thongtla pawl hi thihdaan pek ti lo in, an chanchung thonginn tu ah umter dingin, an duhnak an langhter. Thongtla thihdaan pek mipi nih an dirkamhnak hmual hi kum 10 niam (a decade low) in a tla, tiah Ms Ndului nih a chim. Cun, thihdaan an pek ning (method) kong zongah buainak a um. Thihsii an ronh hna kongah le kum 10 chung biaceihzungah tazacuainak an tuah ruang i an lioheumi vialte kong ah buainak a um.\n𝐓𝐫𝐮𝐦𝐩 𝐚 𝐜𝐨𝐳𝐚𝐡 𝐧𝐢𝐡 𝐳𝐞𝐢𝐝𝐚𝐡 𝐚 𝐭𝐮𝐚𝐡? Tuah bal a si theng ti lo pin ah, mipi duhnak zong a si ti lo nain, minung 5 thah an timh hna nak kong 2019 July ah khan Mr Barr nih thawngthanhnak a tuah. “Thihdaan pek dingin Congress nih nawl an pekmi a si. Justice Department zong nih law kan cawisan bia a si – kan justice system nih an cung i dantatnak a khiah bantuktein a takin tuah hi thah a tong dingmi hna le an chungkhar hna cungah tuanvo kan ngeihmi pakhat a si,” tiin US top legal official pakhat nih a chim. Thah dingin an thimmi thongtla pawl hi lainawng, asiloah tar le hngakchia a tlaihhremtu an si hna, tiah Mr Barr nih a chim.\n𝐀 𝐭𝐮 𝐚𝐡 𝐳𝐞𝐢𝐝𝐚𝐡 𝐚 𝐜𝐚𝐧𝐠 𝐜𝐮𝐚𝐡𝐦𝐚𝐡? Nithla an tuk ningtein Alfred hi thah a si tak ko ah cun, 2020 i thongtla an thahmi hi 10 an phan lai i, cucu chanthar US tuanbia chungah kum khat chung i thongtla thahnak a tambik a si lai.\n“Kum khat chung i thongtla 10 thah a si kum theih kan duh a si ah cun 1896 kum kan kir hnawh a hau lai,” tiin Ndulue nih a chim. President rian i chawn salailing i a tu bantuk i Trump a cozah nih thongtla thatnak a kalpi mi hi kum 100 chungah avoikhatnak a si. A tum dingmi president paoh nih hin cun buaktlak in a chawngtu pawl hi nikhua an tlaiter tawn hna i, anmah tein lam an sialter tawn hna. Thongtla thahnak kan tuahmi hi law ningtein a si ko. Cucaah, JD ka chuahtaak hlan ah thongtla tamdeuh in thah an si rih lai, tiin Barr nih Associated Press ah a chim.\n“Thihdaan peknak khamkhawhnak lam cu thihdaan peknak law remh lawng hi a si. Asinain, kham dingin phungtlaitu pawl nan nawl hna a si ah cun, cu bang cun tuah ding a si ko hnga,” tiin Barr nih a chim. Biden belte nih cun thihdaan peknak phung hi a donghter lai, tiin a ti caah, Barr nih a chimmi maw, asiloah a zeideuh hi dek thim ding a si hnga. Thil buai ngai cu a si. Bernard thah a si nak a ruang cu, 1999 lio (kum 18 lawng a si lio) ah khan lai a nawng, minung a fir hna caah a si i, kum 70 chungah cozah nih thongtla an thahmi vialte lakah kum no bik a si. Hi kongah minung 5 an taang rih i, Bernard zong kha thah lo dingin amah a dirkamhtu US attorney pakhat nih a duhnak a langhter bal. Kim Kardashian zong nih Twitter in Trump sinah direct in nawlnak a tuahpiak.\n𝐓𝐡𝐢𝐡𝐝𝐚𝐚𝐧 𝐩𝐞𝐤 𝐤𝐨𝐧𝐠 𝐢 𝐁𝐢𝐝𝐞𝐧 𝐚 𝐩𝐨𝐥𝐢𝐜𝐲 𝐡𝐢 𝐳𝐞𝐢𝐝𝐚𝐡 𝐚 𝐬𝐢? Trump hi cu thihdaan pek a tleihchan pengtu le a aupi pengtu a si. Biden team hi cu a lettaling an si. A bikin, thihdaan pek kong a duh lo biktu hi Vice President-elect Harris hi a si. San Francisco District Attorney ca i 2003 lio i campaign a tuah lio zongah khan thihdaan peknak ralchanh in a dir. Cu lio ah cun, duty a ciah lio ah kum 29 police officer a thattu pa thihdaan pek dingin bia a pau duh lo caah a party chung minung lila zong nih an rak soisel ngai.\n𝐓𝐡𝐢𝐡𝐝𝐚𝐚𝐧 𝐩𝐞𝐤 𝐝𝐢𝐧𝐠𝐦𝐢 𝐭𝐡𝐨𝐧𝐠𝐭𝐥𝐚 𝐩𝐚𝐰𝐥 𝐀𝐥𝐟𝐫𝐞𝐝 𝐁𝐨𝐮𝐫𝐠𝐞𝐨𝐢𝐬– kum 2 hngakchianute thi lakin a ramh, a vuak. Dec.11 ah thah a si. Tuan i an thah lo nak cu, thluak tlau mi a si, tiin a sihning pawl nih an chim caah a si. Asinain, Oct. ah khan cu bia cu an hnonpiak hna.\n𝐃𝐮𝐬𝐭𝐢𝐧 𝐉𝐨𝐡𝐧 𝐇𝐢𝐠𝐠𝐬- Washington DC area ah nunau 3 fir an ton hnu i thah an si mi kongah a si. Amah nih hin cun a that hna lo nain, that dingin Willis Haynes a fialtu a si. Jan. 15 ah that ve ding a si. Credit: Chelsea Bawi\n← Nihin December 14, 2020 Ah Electoral Vote In Biden Teitu A Sinak An Fehter Lai\nThaizing (December 15, 2020) In Yahoo Groups Pi Cu Phih A Si Cang Lai →


Update News; India ah a zammi palik hi an chungkhar hna he minung 200 leng an si cang tiah nawlngeitu hna nih an chim. – Onlinenungak\nUpdate News; India ah a zammi palik hi an chungkhar hna he minung 200 leng an si cang tiah nawlngeitu hna nih an chim.\nIndia ah a zammi palik hi an chungkhar hna he minung 200 leng an si cang tiah nawlngeitu hna nih an chim. A tam deuh cu Mizoram ah an lut. Cun Myanmar he ramri aa tlaimi Manipur, Nagaland le Arunachal Pradesh ramkulh zongah lutmi an um pah len.\nIndia cozah nih phungning tein ralzam a kan cohlan caah lawmh a um tuk. Asinain minung 200 leng zohkhenh le cawm khi a fawite lo. Kan i bawmh cio a hau!\nCDM ah aa telmi palik hna hi zaangfak taktak an si, anmah caah tih a nun lawng a si lo. An nupi le fale ca tiangin tih a nung. Mizoram i aa dormi ka hawipa i a nupi le a fale pahnih zong Chin ram chung um kha an caah tih a nun caah an inn le lo chuahtak in an zam ve.\nAn nu nih Mizoram lei an zam lai teah a tah buin……\n“Ralkap uknak duh loin CDM ah aa telmi palik pawl an nupi le fale zong tlaih ding, timi bia a um ruangah atu bantukin kan zamnak hi a si. Vok le ar zong tha tein kan fimhlawm manh lo. Thawng kan theih lecangka in a rannak in kan i timtuah colh ko”.\nCuticun mitthli he an run-inn le Chin ram cu an chuahtak ruangmang. Misual lainawng khi bang….lung a fak ko mu…!\nKhatlei ah Rangon, Mon, Shan le Pago i palik zeimawzat zong KNU sinah an lut ve. Atu tiang i KNU sinah a lutmi palik hi 25 an si cang. Hi chungah rank sang zong an i tel tiah theih a si.\nRalkap uknak a rannak in rawk sehlaw mipi uknak dir zau ko seh. Rammi hna intuarnak le thlacamnak hi kan theih/hmuh piak hram ko Bawipa…..


Kawl ralkap 3 nih an tlaihhrem hnu ah tangka 20,000 an pek | THE CHIN EXPRESS\nKawl ralkap 3 nih an tlaihhrem hnu ah tangka 20,000 an pek\nRakhine state, Rathedaung peng thlanglei ah a ummi UGa khuate ah kum 36 nu cu Kawl ralkap 3 nih an tlaihhrem hnu ah tangka Kyats 20,000 an pek tiah RFA nih a ttial.\nKawl ralkap nih a dik lomi a si, mipi nih huat hna seh ti duh ah a ttawn chommi a si a ti.\nKum 36 nu cu fa 4 ngeimi si i a vapa nih a luancia thla 6 ahkhan Thailand ram ah rianttuan ah a kaltak hna.\nMin langhter lomi nu nih “June 30 zaan sml 11 hrawng ah ka fanu, ka tunu, ka nute, ka unu, ka vapa nu le he kan inntang khor chung kan i thuh lio ah Kawl Ralkap 4 kan inn ah an ra.\n“Meithal an i put i inntang cu dahmei in an ceuh len, mah ahcun ka tunu te cu a lau tuk i a ttah caah ralkap nih a kan hmuh.\n“Nan hmet-pung-tin kan check lai an kan ti. Keimah pakhat lawng inn sir lei ah an ka kalpi i an ka tlaihhrem,” tiah a chim.\n“Thah ma na duh deuh, kan duhmi dah na kan tuahpiak lai an ka ti. Ka duh lo tiah ka al hna. Na duh lo i, na tlik ahcun kan in thah lai tiah nam he meithal he an ka hmuah.\n“Tlik kaa tim nain an ka tlaih. An duhmi ka tuahpiak hna lo ahcun a thi ding ka si. Ka chungkhar le chungkhat zong an thah hna ding a si. Cu ruangah, kaa sit. An duh ningpaoh in an ka tuah, an ka tlaihhrem.\n“Mah kong hi aho hmanh na chim hna lai lo an ka ti i tangka Kyats 20,000 an ka pek. Cu hnu ah, inntang thuhnak khor ahcun an ka thlah tthan,” tiah minu nih cun a chimchap.\n“Kawl ralkap pawl nih keimah an ka tlaihhrem hnu ah ka fanu le ka vapa nu cu an duh na loin khor chung in an chuah hna i an ka tlaihhremnak lei ah an kalpi hna.\n“Ka fanu cu fa a hrinnak ni 6 te lawng si rih. A hnu cun ka fanu cu an rak thlah tthan. Ka fanu cu an tlaihhrem lo,” tiah minu nih cun a chim.\nKawl ralkap lei biachimtu ralbawi Zaw Min Tun nih,”mah kong he pehtlai in ralkap nih thil sining kan hlat tikah hi bantuk in a cangmi thil a um lo,” tiah a chim.\nJune 30 zaan lei sang ah Kawl ralkap pawl nih meithal an puah i UGa khua chungah an rak lut, tiah khuami nih an chim.\n“Kawl ralkap pawl nih AA kong he pehtlai in an lunghrinhnak khua ah an lut i khuami pawl cu an tlaih tawn hna. Kawl ralkap an ra lai ti an theih ahcun pa pawl telhin khuami tampi cu pawngkam khuate ah an zaam tawn hna,” tiah khuami pakhat nih a chim. – RFA Burmese


Sui Thantlang le Chinram cu kum 70 leng an uk cang. Khuachia pennak le an Baal pathian hrawkin cihmih asi caah – The Cherry Par\nSui Thantlang le Chinram cu kum 70 leng an uk cang. Khuachia pennak le an Baal pathian hrawkin cihmih asi caah\nVoi 70 a rawk zong ah kan remh ṭhan lai Sui Thantlang Jerusalem khualipi bang in: PGs52\nBabilon Sal tannak in Kum 70 hnu ah Vuancichok le Ralbawi asimi Nehemiah nih a hruai hna i Jerusalem Hauhraung cu an remh ṭhan. Kawl Sal tannak in Kum 70 hnu ah CNA hruai nakin CDF nih Sui Thantlang (le Chinram) Hauhruang Sak ṭhan awk ah MAH le SAC cu an namh ve hna.\nBaal a biakmi le Khuachia Pennak MAH le SAC cihmih awk ah ram dawtu le khumzual tu CDF an tho ve cang. Baal pathian le an luban nih Sui Thantlang le Chinram cu kum 70 leng an uk cang. Khuachia pennak le an Baal pathian hrawkin cihmih asi caah thil fawi asilo i ti le nu paw chung chuak pa poah poah nih ngamh ci asilo zong theih dih cio mi asi.\nJerusalem hauhruang an remh lio tan ah, khat lei kut in Cantiang an i ken i, khat lei in tlakrawh an put. Cu ko cu Sui Thantlang kan derhhmun cu asi ve. Tuksapur mithah Lainawng pa le Ralhrang ṭihnung MAH le SAC kan doh pah in Sui Thantlang remhṭhan nak rian zong ṭuan ding in fial mi kan si cio hna.\nJerusalem kaltak sian loin a tang mi hna ruang ah, Judah mi Khualipi asilan nihin tiang. Sui Thantlang ah a tang mi hna nih hi nan ropui nak hi philh lo awk asi. Upat tlak zong nan si fawn. Zeitik hmanhah philh lo ding mi Kan Pipu cu Sui Thantlang kaltak sian loin Lai hlum mi kan Unau hna nan si.\nHim nak hmuhduh ah khuazakip ah riaklang va bang a vakvai mi Sui Thantlang fanau vialte zong, nan thinphang ti hlah uh. Hnangam lungdeih tein i dor chung ko uh. Khuachia Khuahrum pa MAH le SAC cu kan Jerusalem farual asi mi CDF nih a cihmih can kha a ra lio, a rau ti lai lo. Zeitintiah Pathian Planning cu kum 70 in a hlawhtlin tawn caah asi. Pathian Planning cantawi (Short term) cu kum 70 asi tiah kan langhter cang.\nPathian Planning cansau (Long term) cu kum 430 Izip ah saal tannak kha asi. Jesuh Krih an hlawt le Vailam ah an khenchih ruang ah AD70 in 1948 (Kum 1878) Diaspora Jews in vawlei kili ah, an tlau kha cu phundang. Kan nih Chin mi cu Jesuh a hlawt bal mi kan silo. Sui Thantlang cu Pathian rianṭuantu tambik a hrinmi tu kan si. Chinmi le Sui Thantlang cu Pathian ṭhen awk a ṭha lo mi kan si ti cu a mikip theih mi asi ko. Sui Thantlang Boruak i Tukhal pakhat thisen nih Abel thisen thiang bangin Pathian minung kan sinak Tehte a khan ko.\nSui Thantlang farual hna nan lung dong hrim hrim hlah seh. Pathian le Chin miphun ah ṭhawnchin uhsih law, kan thazang tlung chin ko seh. KIO/KIA Laiza khuapi bang Sui Thantlang kan serh lai Ni kha a nai te cang. Cu Ni a phan/phak tikah, ngaichiat lungkuai nak le kan intuar nak vialte zanmang bang an loh dih te lai.\nZan lei ṭahnak Zing lei lunglawmh nak ṭha bik tiah hla kan Sak te lai Caan kha a rau ti lailo. Saupi ka kawl lungdeihnak kha a tu lawng ah ka hmuh tiah Pathian thangṭhatnak hla sak buin kan in tawn ṭhan te hna lai. Nan um nak kip cio ah Pathian hnangam lungdeih nak he in khumzual cio hram hna seh AMEN.\nSui Thantlang Hnemhnak Caah Biahla le Caholh Ka Hmuh Khawh Lo? Rev. Cung Biak Hum i A krifabu, A Chungkhar le Sahlawh rualchan hna, nan ngaichiat lungkuai nak kan hrawm pi hna. Kaa lung sak khawh ve bak ṭung lo. An kan zawmhtai le thlanglamh hi chimh awk a pit ṭung Unau hna!\nRalhrang MAH nih Innlo duah piak mi vialte hna, nan intuar nak kan hrawmpi ve hna. Hacang rial le dak lawng ka rianh ve ṭung! “Phuhlam can kan pe hram ko Bawipa” ti lawng ka thlacam nak! MAH le SAC nih Rev. Biak Cung Hum an tuahto ning le Sui Thantlang Innlo 20 khangh piak mi hi War Crime Against & Crime Against Humanity bak asi. Vawleipi nih theihhngalh dih ding in UN level kung tlun khawh tiangin aupi cio hna usih. A herh le kan hrawm zong cat ko tiang in.\nNUG le Chungtel chin Upa hna nih hi kong hi War Crimes Against & Crimes Against Humanity ah UN le Geneva nih an cohlan nak hnga kan zuam piak hram uh? A ruang cu UN le International nih “Nuhrin Covo buar mi asi” “Human Rights Against” lawng ah an cohlan rih caah asi. Tehte: Kani, Minkin, Gangaw peng Minta le Hnankha khua Meiduah nak le Tuksapur thahnawn nak cu UN le Geneva nih War Crime Against & Crime Against Humanity ah an pom lo. Nuhrin Covo an buar titu in thil a kal.\nFederal Ning in kawlram cu State 8 in ṭhen asi caah 800 millions savo phawt tikah, 100 millions cu CDF i apa CNA pe uhlaw, Sui Ttl hremtu Khuachia MAH le SAC cihmih nak ah kan hmang ve hnga! Aran nak in rak kan zuam piak hram uh tiah vairang caa kan in kuat hna. Credit: Saya Rung Kaw\n← R.I.P; Mang Cuai Pa Nih Lampi Hriangkhaan Khua Ah Mual A Kan Liam Tak Ruangmang Ee!\nHakha Khuapi Tih Hlah Na Thinphang Hlah! →


Khah Kan Pasaltha Hna Kong Hi Konglam Hi A Thei Mi Nan Um Ko Lai Nain A Thei Lo Mi Nih Relve Hrimhrim A Piak Tuk – Chintanbo\nKan ral hi kan tei lo hmanh ah ka nunnak dih ko seh tihi ka biakam a si. Cu biakamnak cu Ralhrang nih uknak an lak ka te i mipi hna nih ram pumpi i lam an zawh i duh lonak an langh ter lio ah, mi pakhat nih USA embassy hmai i, SAVE MYANMAR, WE PREFER DYING TO LIVING UNDER DICTORSHIP” timi catar i ken i an auh lio ah, hihi ka hmui timhmi cu a rak si. Cu caah ka hawi le CDF vialte nih ka chuak tak hna in tlau viar hmanh hna sehlaw keimah pakhat lawng ka tang ko lai. Keimah pakhat lawng ka tang bal fawn lai lo. CNA an um ko caah ka hna ngam ko.\nCDF hi kan tam ngaingai. Mi fel an um ban tuk in, mifel lo zong an um ve. Mi hrawlkhawl le eihmur hman an um ban tuk in midingfel le mittha an tam tuk thiamthiam ko. Soiselnak a tam ngaingai ko. Cucu nga pakhat nih nga zapi a thutpi timi kha a rak dik taktak hme hi ka ti. Ral tuk a ngamh lo an tam tuk ban tuk in thih ngamh in raltu kan tam tuk thiamthiam ko. Cu caah sining aa khat lo mi nunnak lamthluang ah ram a khelmi kan si. Hihi mi zapi zong nih kan theithiam piak uh ti ah saduh kan that tawn.\nKawl ralhrang nih CDF/CNA control area an tinak Siangin sang tiang an van fuh hna. U caah raltuknak a chuak. Ralhrang lei a thi le hliam a tuarmi thei a si lo. Sihmanhsehlaw Ralhrang nih siangin sang tam lak an khangh tthan tiah thei a si.\nCDF lei in minung pahnih nih hliam an tuar. Mipi nih, ziah hme siangin sang cu kan control cang an ti, inn cu an khangh tthan ne tiah an phun zai. Hihi phun zai ding a si lo. Inn khangh cu ral sungh ruang ah a si lo. Ralhrang 10 chung ah 6 an thih ah cun teinak lianpi a si.\nUpdate thar kan rak tuah tthan lai. Dr. Ngun Cung Lian nih keimah um hlah ning law Victoria Camp khi an lak cang lai a timi hi zumh thlu awk a ttha lo. Zumh lo thlu awk zong a ttha lo. Cu kong cu ka van ttial chap te lai.


Tan Khun Kyaw A Tlak Ruangmang Cu Ttanhtu Biangno Cung Mitthli A Tlang Kiarmar – THLIZIL THAWNGPANG\nTan Khun Kyaw A Tlak Ruangmang Cu Ttanhtu Biangno Cung Mitthli A Tlang Kiarmar\nNovember 23, 2019 Zohnuam Hmuh ning, Myanmar\nMyanmar Idol Kongah\nNizan, 10th Nov. 2019 zan, Myanmar Idol, Season 4 thawngpang nih Kawlram cu chim lo, vawleipi a hninh. Mipi a kan deuh ngai viar. Hlasak thiam kan ti mi hna, tutan Myanmar Idol ah teitu ding ah zumh cio mi, Tan Khun Kyaw, Esther Dawt Chin Sung le Aye Mya Phyu (Moe Tho) tthutdan sen (bottom) cung an tthut bak khan cun a zohtu thinlung a nuam lo cia. Myanmar Idol hi zeihme an ruah le an tuah hnga kan ti cio. Tthutdan sen cung tomi chungin a tla ding an um ti a langh caah a si. Taktak le ngaingai ah, Tan Khun Kyaw an thlak ruangmang ko ai. Ruahning a si lo caah Tan Khun Kyaw a tlak ruangmang cu ttanhtu biangno cung mitthli a tlang kiarmar.\nChim awk hngalh lo le zeitin hnemh awk hngalh lo ah, i bawmhchanh dingin biakhiaktu/caihtu (Judge), Phyu Phyu Kyaw Thein nih a van chim. Khurkhua ka ruat? Korea muicawl (Film) kan zoh tawn ahkhin nawlngeitu pakhat nih cun “share” tam nawn a ngei ko, ziah tutan Myanmar Idol biacaihtu nihhin nawlngeihnak an ngei ve hnga lo maw ka ti? Aruang cu Phyu Phyu Kyaw Thein nih khan kanmah nih kan tuah khawh mi a um lo a ti cu mu? Sinain Idol kongah International Law ning cun an ngei fawn ko (Biacaih zung ah khin khawh-taza cuai tinak a si hnga). Ruah lo awk a ttha lo mi cu, anmah bia bangin Voting System in a kal taktak ko a si si ahcun, tutan Myanmar Idol hi thiamnak in teinak hmuh a si lo, tangka thazaang in teinak hmuh ding tinak a si. Thiamnak ai tel ti lo ti khawh a si. Cucaah nizan i Tan Khun Kyaw a tlakmi zong hi kingro le sifak a si caah dirpi tampi lakah a zuamcawh hawi a tei hna lo kan ti khawh.\nTangka in kan Idols pawl an zuar hna ti a langhnak cu Esther Dawt Chin Sung le Aye Mya Phyu tthutdan sen cung an tthutter mi zong nih hin a langhter. Hi hna pahnih hi Myanmar Idol Season 4 teitu si dingah zumh bik mi an si. Cucaah tthutdan sen an toter mi hna hi, mipi thinphang in um hna sehlaw tangka lut ttha deuh seh ti khi an hmuitinh cu a si ko. Phun dang in kan chim ahcun chawlehthalnak Idol a si kan ti lai. Teitu va si hmanh ah khin lung a hmui ning a tak tuk ding phun a si lo. Cucaah a mizei nih teinak an va co te tik zong ah mipi thazaang le ngeihchiah in teitu ka si timi an philh lo ding hrimhrim zong a biapi. Hmaihngal tuk le thinlung tlang sang tuk in um sual ahcun limhaang zor a fak ding phun in a um. A hlei in kanmah miphun chungin teitu va um phom hna sehlaw miphun thawng in a si tihi thinlung catlap ah an ttial i loklei lo tein umzia an thiam hau hnga. Tu kan chan cu tangka tlangau chan an ti i kan Myanmar Idol kaa zong a phih ko rua hi teh.\nCredit: Salai Cung Lian\nPrevious Post:Thutnak A Lawn Liote Ah Min Rak I Pe Zok Ve\nNext Post:Thihdar: Australia Ah Thawng Za Lian Pa Nih Mual A Kan Laim Tak


Jeriko ah cun a lut i khualak in a lan thluahmah. Cuka ah cun mi pakhat Zakia timi a rak um. – Hakha Cherry\nJeriko ah cun a lut i khualak in a lan thluahmah. Cuka ah cun mi pakhat Zakia timi a rak um. Ngunkhuai khawltu zik a si i mirum a si. Jesuh cu ahodah a si hnga tiah hmuh aa zuam, zapi lak cun a hmu kho lo, zeitintiah mi niamte a si. Cucaah a kalnak ding leiah cun a tli i theipikung in amah zoh awkah cun a kai.\nCuka a va phanh cun Jesuh nih cunglei a hun zoh i, “Zakia, rung òum zokzok, nihin ah na inn ah kan tlung lai,” a ti. Khulrang ngaiin a rung òum i thanuam ngaiin a inn ah cun a tlunter. Cucu an hmuh tikah an dihlak in an zai. ‘Misual inn tlun awkin a lut,” an ti. Zakia cu a dir i Bawipa sinah cun, “Zohhmanh, Bawipa, ka ngeihmi a cheu hi misifak ka pek hna lai i ka hlenmi hna an um ahcun a let li in ka cham hna lai,” a ti. Jesuh nih cun, “Nihin ah hin na inn chungah khamhnak a phan cang, hi pa zong hi Abraham fa a si ve ko. Zeitintiah Mi Fapa cu a tlaumi kawl awk le khamh awkah a ra,” a ti.\nHi hmun hi Bawipa Jesuh le Zakia (Zacchaeus) an i tonnak hmun asi. Zakia nih akaimi thingkung ( Sycamore) cu nihinni tiang a nung rih ko. Zakio inn tang ahhin atlan(Tomb) zonghi zoh khawh asi. Khuaruahhar asinak pakhat ah ka ruahmi cu Mah tluk ngan thingkung kha Jeriko khua ah ka hmu lo, cun tuni tiang hi thingkung a nun rihmi khi aruang aum hrim lai timi hi asi. Vawlei ramkip in nifatin cat loin an zoh tonmi zong asi.\nTarpa Bia ka halmi: Jeriko hi nan ram le arocar zeihmanh le aumlo, zeitindah nan paw nan i cawm tiah ka hal. Aka lehmi cu hitin asi. Phaisa tampi na rak i porh kolo maw a ka ti. Mah kha kanmah caah Bawipa jesuh nih an tuan termi hna cu asi aka tiko. Hmasa cu ka lungfiang lo nain, ka ruah thanmi cu aw, sitak hitaa, vawlei ramkip in kan ra hi citkhatte kan zoh ah pei phaisa azaza in kan dih ko hi timi kha ka lungah ahung piang than. Anungmi ka Pathian nih a kan cawm ko timi kha hipa nih a chim duhmi cu asi. Nian Khrihfa na si maw? Tiah ka hal tik ahcun ka si lo ati fawn ko. Kan Bible atheih ning cu kanmah nak in alet in atheih fawn hihi zeitindah nan hmuh cio?\nCredit-Moses T. Lian\nZeitindah kan ti ual hna lai?


'Rammi Lungrualnak Cozah' hruaitu pawl an konglam | The Chin Express\n‘Rammi Lungrualnak Cozah’ hruaitu pawl an konglam\nUknak firtu ralkap cozah thlaknak caah le mipi thimmi cozah sinah uknak kirter i federal ram dirhnak caah, CRPH nih tuni April 16 ah Rammi Lungrualnak Cozah (National Unity Government) a dirh.\nCRPH (Rampumpi Hluttaw Aiawhtu Kawmiṭi) cu ralkap nih February 1 ah phungninglo in uknak a fir hnu ah, 2020 November 8 thimnak ah teinak a hmumi MP pawl nih ralkap thlaknak caah an dirhmi asi. CRPH cu ramchung ramleng mipi nih an ṭanpi cio.\nCozah thar cu, tlangcung um miphun pawl telh in Myanmar ram democracy ngahnak caah aa zuammi tampi fonh in dirhmi asi. March thla ah CRPH nih a rak thanhmi Federal Democracy Phungphai (Federal Democracy Charter) hmangin an dirh. Mah charter nih cun tlangcung miphun pawl nih an hal pengmi ‘federal ram (mahle state cio mah tein i uk ding)’ timi kha ngahter hrimhrim dingin aa tinh.\nCozah thar hruaitu pawl konglam\nRammi Lungrualnak Cozah hruaitu, Rampumpi vuanci vialte hruaitu Rampumpi Vuancichoh (Prime Minister) cu Karen miphun Pu Mahn Win Khaing Than asi. NLD acozah lio ahkhan Hluttaw Niam (Pyithu Hluttaw) hruaitu asi.\nPrime Minister (Rampumpi Vuancichoh) cungah President a um. President cu ralkap nih an tlaihmi U Win Myint kha asi rih ko. Ralkap nih an tlaihmi Pi Aung Sang Suu Kyi zong amah reng hlun Rampi Ruahnak Petu an pek.\nVice President cu Kachin miphun Pu Duwa Lashi La asi. Kachin National Consultative Assembly i President zong asi.\nPresident Pu Win Myint ralkap nih an tlaih caah Vice President Duwa Lashi La nih hin caankarlak president a ṭuan lai, president nawlngeihnak vialte a tlaih hman dih lai.\nLawlawse cu, Vice President le Prime Minister nih Rammi Lungrualnak Cozah cu an hruai lai. Atutiang ah Vuanci Zung 11 an thanh cang i 2 cu Chinmi nih an tlaih. Kachin le Karen zong nih an tlaih ve. Rakhine, Shan, tbk miphun dang nih an tlaihmi um rih lo. A biapi tukmi Lamsul, Cinthlaknak le Sehtha/Energy Vuanci an thanh rih lo caah mah lei hi an tlaihter ve te men hna lai.\nMP a ngahmi NLD party member 4;\nDaw Zin Mar Aung = Ramdang Vuanci\nU Lwin Ko Latt = Ramchung le Lahwahkah Vuanci\nU Yee Mon = Runvennak/Ralkap Vuanci le\nU Tin Tun Naing = Tangka, Simanking le Sipuaizi Vuanci an tlaihter ve hna.\n5. CRPH nih Myanmar UN Special Palai ah a rak thimmi Chin miphun Dr. Sasa cu Ramdang he Rianṭuanṭinak Vuanci rian an pek. Rammi Lungrualnak Cozah (National Unity Government – NUG) aiawh biachimtu zong asi chih lai.\n6. Chinmi ṭhiamṭhiam Dr. Lian Hmung Sakhong cu Federal Ram Vuanci rian an pek. Chin Miphun Ralkap (CNF) Vice Chairman asi. Liamcia NLD acozah dirhmi Ram Daih Biaruahnak Kawmiṭi (UPDJC) member zong asi.\n7. Ruh sibawi Dr. Zaw Wai Soe cu Fimcawnnak/Sianginn le Ngandamnak Vuanci rian an pek. Uknak an fir hlan ah Yangon ramṭhen COVID-19 karh khamnak simanking a suaimi ruangah le CDM a luh ruangah a minthang ngaimi si.\n8. Ralkap nih uknak an fir hlan tiang NLD acozah tangah Zatlang Zohkhenhnak le Ṭhialkamnak Vuanci a rak simi Dr. Win Myat Aye cu Hartang Bawmhnak le Kokek Ral Vennak Vuanci asi lai.\n9. Social Science le Community Ṭhanchonak major in master degree a ngahmi Kachin miphun Dr. Tu Hkawng cu Kokek Thilchuak le Pawngkam Zohkhenhnak Vuanci asi lai.\n10. Naite thimnak ah MP a ngahmi NLD party member Naw Susanna Hla Hla Soe cu Nu, Mino le Ngakchia Vuanci asi lai. Karen miphun asi.\nVuanci 11 an thanh cang nain Dr. Zaw Wai Zoe nih vuanci 2; Ngandamnak le Fimcawnnak a tlaih caah number 10 tiang lawng a piahnak si.\nRammi Lungrualnak Cozah (NUG) nih vuanci changtu (deputy minister) 12 a thim cang hna. Vuanci 11 lawng a thim hna nain a changtu 12 an sinak aruang cu Federal Ram Vuanci Dr. Lian Hmung Sakhong changtu minung 2 an um caah si.\nVuanci changtu 12 chungah 6 cu tlangcung miphun; Kachin, Karen, Mon, Kayin (Karen), Kayah le Ta’ang an si. Tam deuh cu ramkhel ah a cawlcang ngaimi catang ngei mino an si hna.\nNUG an dirhmi cu ramchung ramleng Kawlrammi vialte nih lunglawm ngai in an cohlan cio.\nCRPH nih NUG kan dirh tiin an Facebook page ah thawng a thanhmi cu minung ting 3 le cheu deng nih an i share manh cang.\nMinung pakhat nih, “Kan cozah taktak le NUG kan in dirkamh hna,” tiah comment a ṭial. Midang zong nih cu bantukin an comment cio.\nRamdang Vuanci Daw Zin Mar Aung nih tuni ah, “Myanmar mipi nih an luatnak caah ṭihnungmi thil tuah le man fakpi pek zong an ngamh. Ramdang nih ramkhel in siseh, tangka le runvennak zong in kan bawm uh,” tiah US media tumtlang The New York Times ah a ṭial.\nHmasa thawngpangCRPH dirhmi ‘Rammi Lugrualnak Cozah’ ah Chinmi 2 an i tel ve\nHnu thawngpangDr. Sasa: ‘Lainawng Lutlai’ Min Aung Hlaing hi ASEAN Meeting ah sawm hlah uh


Tuchun tthiam ah Myanmar Hackers pawl nih ralkap website (military-run websites) an hack tthan – The Cherry Par\nTuchun tthiam ah Myanmar Hackers pawl nih ralkap website (military-run websites) an hack tthan\nTutan “Myanmar’s Uprising” hi cu voidang he a phi chuak ai lo hrimhrim lai lo. Social Media chan asi pin ah mipi a hrihhawh tu, tactics a chuah tu, organize a tuah tu Generation Z pawl hrim an thiam tuk. Systematically te in thil an kal pi tik ah hmual a ngei taktak ko. Mipi lamzawhnak le CDM an tthuanh ter. Tlawmpal ah ralkap nih business an ngeih mi pawl boycott tuah ding an van au pi tthan. Ralkap companies pawl in chuah mi zu, kuak le a dangdang cawk lo ding, din lo ding, ei lo ding tiah boycott an tuah. Tlawmpal ah tax nan pe lai lo ti asi tthan. Mahhi pawl hi mipi nih lungrual in tuah ahcun ralkap an thahri pi a cat taktak ko lai.\nTuchun ah method dang an van chuah tthan i motor vialte lam ah an dir ter, drivers pawl nih “mechanical failure” an ti i an dir dih. A tak ahcun motor cu ai rawk lo cuh, cozah rianttuan pawl rian kal kho hna hlah sehlaw CDM ah itel dih hna seh ti khi si ko. Tuchun tthiam ah Myanmar Hackers pawl nih ralkap website (military-run websites) an hack tthan. An hack mi chung ah Central Bank of Myanmar le ralkap cozah agencies tampi an itel. Hackers pawl nih kan itinh mi cu ralkap uknak thlak kha asi i ralkap thahri asi mi business le department vialte an hram pelh lak in online in kan doh lai tiah an ttial. Hi hackers pawl cawlcannghnak zong hi hmual a ngei bak fawn lai.\nMipi nih ralkap ngeih mi banks le companies pawl boycott an van tuah taktak tik ah ralkap ta asi mi Myawaddy Bank cu an phaisa dih deng dawh in a um. Myawaddy Bank ah phaisa a chia mi mipi nih an phaisa an lak tluahmah. Phaisa la tu an tamtuk caah zung zong 11 A.M tiang lawng an on. Nikhat ah customers 200 lawng an cohlan i minung pakhat nih ting 50 cung chuah khawh asi lo tiah ri an khiah piak hna. Tlawmpal ah bankrupt (bank a nung kho ti lo) asi te kho. An thahri a cat cuahmah ti a lang ko. Atu cu cozah bank pahnih Central Bank of Myanmar le Myanmar Economic Bank khi an i channak asi ko rua. Khi pahnih zong khi ralkap nih phaisa a tomtom in an chuah ti asi le tlampal ahcun phaisa a dih ve te kho mi asi.\nA lam kip in method a phunphun in doh asi tik ah mipi nih teinak co ding hi ruahchannak a um ko. Ralkap nih an tei sual ahcun ruahchannak a dih bak, state emergency in kumkhat kan control lai i cu khawh cun election kan tuah tthan lai an ti mi khi an itimh mi taktak hmanh rak si sehlaw, tu ning cun election hrim an tuah ngam ti lai lo. Zeicatiah mipi thinlinh le lungfah ning a fak tuk cang i election an tuah ahcun fak chinchin in an sung ding kha an ruah ve lai caah ralkap uknak in kum tampi a kal tthan lai tinak asi. Cucaah mipi nih tei hrimhrim a hau. Sangukceu Zinhlawng. Source: The Irrawaddy (17.02.21)\n← Kan ttih lo, kan lau lo, Vawlei pi nih an kan theih pi an kan aukanh\nMuihnak phen ah sualnak phuntling tuahtu an si →


Malaysia Chin khrihfabu cheukhat an i pum rih - UNHCR - The Chin Express\nMalaysia Chin khrihfabu cheukhat an i pum rih – UNHCR\n“Tunai ah UNHCR nih phone a kan chawnh i tuni Zarhpini ah Chin khrihfabu cheukhat an i pum tiin report kan don, a kan ti,” tiah CRC le ACR nih an thanh.\n“Coronavirus zawtnak karh khamnak caah cozah nih minung a bu um le lengchuah a phih chung [March 31 tiang] ah nawl ngai loin nan i pumh ruangah cozah nih dan an tat hna ahcun UNHCR nih kan in bawm kho hna lai lo, an ti,” tiah ACR nih a thanh.\n“Cucaah atu lio cu pumhnak le mibu in umnak tuah lo dingin UNHCR le ACR nih kan in nawl hna,” ati.\n“Tu thla dih tiang cozah nih nawl a chuah ban tuk tein zulh khawh rak kan zuam piak uh, tuah ti hna hlah seh tiah an kan ti. Asi khawh cun minung pa 2-3 hmanh i zulh in chawh ti lo ah a tha. Lam nan chuah ahcun Mask tha tein i huh ding asi lai tiah an ti chap.\n“Tu lio cu nan theih cia bantukin zawtnak rai a tlun lio asi caah cozah nih nawl a chuah i mi zapi, biaknak zapi nih an zulh ning tein zulh khawh kan i zuam hna nak lai kan in sawm hna.\n“Mahle inn chung ah pumhnak nan tuah ko zong ah mi bu in nan umnak pumh lio, i len kai lio le a dangdang bu pi in kan umnak ti ban tuk hmanthlak zong kha tar lo ah a tha deuh, hihi cu mah pumpaak ruahnak in ruahnak cheuh bia asi,” tiah CRC nih a thanh.\nUpdated on October 28, 2021 1:47 am


Biden a sung ah cun:Laipa nih Trump cu zeitin hman in ka uar kho lai lo a ti cang hi. – Onlinenungak\nBiden a sung ah cun:Laipa nih Trump cu zeitin hman in ka uar kho lai lo a ti cang hi.\nLaimi Mizo Christians nih Khrihfa hmanh ah kan ruah lo mi hna hi RCM an si..Kan aur ngaimi Trump nupi(Melania Trump)zong RCM buu a si;cun,Trump nih Supreme Court ah a thimmi hna Brett Michael Kavanaugh le Amy Coney Barrett hi RCM thiam an si rih.Cun,thiam sang tam deuh nih US President caah an zumh deuhmi hi Biden a si.Amah Pu. Biden zong cu RCM thiam a si ko..\nCun,atu lio i US Vice President Mike Pence khi RCM thiam a si ve hoi..Trump hi Presbyterian buu ka si ai ti..Trump hi ai chim bantuk in Khrihfa diktak si seh law,a nupi (Melania)RCM buu nih Pathian fapa Jesus/ Messiah teloin Marry tu kha Pathian he pehtlaihnak an hman ning hna zoh ah hin zumtu tha cu a si kho men lai loh.\nZumtu tha nih cun an nupi le an fale kha cu anmah zumnak ah khan an hrawmpi hna awk khi a si deuh ko hnga lo maw??Atu tiang hin Trump cu aurnak tampi ka ngei ko nain zumnak lei ah hin Biden nakin a tthat hleinak hi hmuh ding a um loh;Supreme Court caah a thimmi hna khi Khrihfa hmanh ah Lai le Mizo nih kan ruah lohmi hna RCM buu an si..US President i thimmi pu. Joe Biden(RCM member) le Current US President Trump hi Pathian mithmuh ahcun an i dang tuk lem lai loh..


Karen Nurse Le Doctor Le Siangakchia Pawl Cawlcangh Cu Amak Tuk Cang Hi - News and Media\nMyanmar ramtang military an camps ah doctor hna le Siangngakchia hna meithal kap an cawng Minung tampi Rian tuantu hna , saya/sayamah hna, engineers , sehlei Rian tuantu hna an Rian chuahtak in ramlal ah an zam long si lo I Civil Disobedience Movement ah an lut.\nKha an lut long si loin tu cu an mah hrim hrim nih kah , Myanmar military mitampi a thattu hna hi doh ve an duh . Myanmar military in an mah tein Kham khawh nak ding le dohnak ding ah meithal kah thiam an duh caah tu annih cu ramri ah an kal.\nKaren National Defence Organization I an chief a simi Major Gen Nerdah Bo Myo , Myanmar military ral a raksi hma sami Karen National Union group nih Kan minung le ka state kan kilveng lai tiah a thanh. Civil Disobedience Movement Protester hna cu armed groups hna he training an tuah.\nTraining a tuahmi hna hi Kum naute lawng an si rih kum kum le kumli le kumkul le kumbha an si .mi cheukhat hi nurse an si I a cheukhat hna hi doctor le medical riantuan tu hna an si tuah Maj.Gen.Nerdah No Mya nih a chim.


Minung 3 An Nunnak Liam - News and Media\nMinung 3 An Nunnak Liam\nKyankhin(ကြံခင်း) peng Akoktaung(အကောက်တောင်) kalnak lam ah nihin April 29 zing Sml 7 ah rianttuan pawl a phurtu mawtaw pakhat chengpalang ah a tla, minung 3 an thi i 8 hliam an tuar tiah theih a si. Chengpalang ah a tla mi mawtaw cu Kyankhin khuapi cement industry ah rianttuan mi minung 11 a phurtu hna light track mawtaw a si tiah kyanmaselo(ကျန်းမာစေလို) mibawmtu phu in rian ngeitu pakhat nih a chim.\nNu pahnih cu a hmun ah an thi colh, pakhat siizung a phanh hnu ah a thi,” tiah a chim. Hliam a tuar mi hna cu Seih Thar(ဆိပျသာ) siizung in Hinthada(ဟသျာတ) siizung pi ah pa 2, nu 2 le ngakchia 1 kalpi an si i a dang a tang mi 4 cu Seih Thar siizung ah an thlop hna lio a si tiah khuauk bawi he aa neihniam mi pakhat nih a chim.\nA thi le hliamtuar mi chungkhar hna cu khua uk bawi nih a peh tlaih hna lio a si tiah theih a si. Mawtaw aa let mi cu Akohtaung(အကောက်တောင်) mipi bawm tu phu, Kyanmaselu(ကျန်းမာစေလို) volunteer group, Shwe Myat Ta(ရွှေမေတ္တာ) mipi bawm tu phu hna i bawm in an zohkhenh hna tiah khua chung mi sin in theih a si.\nAyeyawady ramthen, Pathein- Chaung Thar mawtaw lam zong ah March 19 chunhnu ah khan mawtaw an i pah sual caah mawtaw a kang i minung 7 an rak thi bal cang. Crd – TCP- Rel chap – Kum 2 timi Zuamcawhnak (Kawl zumh ning) Ne Win Lucky No. 9 a si i Than Shwe Lucky Number cu 11. Kawl ralkap nih a tlang piin a tu in kum 2 ah thimnak ka tuah lai a ti. Thimnak tuah khawhnak ding caah Electoral system thimnak phung zong remh a timtuah cuahmah. NUG zong nih Bond a zuar i kumhnih ca long in a zuar.


A chim bantuk in a tuah lengmang mi President Trump Bia chim mi le a thil tuah mi cu uar um tuk hrinhrang\nA thil tuah mi poah ah Pathian a bohchan tuk caah Pathian nih a cawisang chinchin lengmang ko hi. Chinmi Khrihfa a timi tampi nih President Trump an duh loning social media ah ceilak in an soisel thangchiat, zeiruangah dah mah bantuk in Khrihfa pawl caah rian a ttuanmi le zumtu tha President hi fakpi in soisel le thangchiat a si ti hi theih thiam a har ngai. Minung tlamtling mi kan um lo, natein Donald Trump President a si hnuah khrihfa hna cu an lung a hmuituk i, zalawngtein USA ram chungah an um i, zalawng tein biaknak lei ah rian an ttuan kho. Obama a si lio ah White House ah Muslim pawl le Hindu pawl hmangthlak vialte a la i a hlawn dih. Zarfatin White House ah Bible study an tuah peng. White House ah khrifa rian ttuantu lut a nga lo mi kha atu cu an duh poah in lut in Pathian sin ah thla an cam tawn. Chinram chungah writter kan ngei mi Salai Lairamthang nih a ttial mi hi kan rel ah cun President Trump nih USA caah rian a ttuan ning le uar um ning fiangtein theih khawh a si lai. Mah vialte na theih hnuah President Trump thanchiat nak kong an chim i na soisel peng a si ah cun nangmah ah a hman lo mi thil pakhat khat a um lai ti a fiang.\nPresident Donald Trump cu mirum a si caah aho bawmhnak phaisa hau loin election campaign tuahnak phaisa a ngeimi a si. President thla hlawh zong a laak lo caah tihding le mithmai zoh ding a ngei lo. A dik a timi cungah fek tein a dir. Aho mihmai hmanh zoh a tim lo. US ram pumpi thatnak lawng a tuakmi a si. Media mithmai le phaisa in a bawmtu mithmai zong a zoh lo. US rampi huap caah a tha a timi cu soisel a ton zongah a pah chih. Mirang, Minak Asia tiah aho mithmai a zoh lo. US ram pumpi caah atha a timi cu raltha tein a tuah. US ram caah a thatnak a si ahcun ramdang mithmai zong zoh a tim lo. Ramdang president ka si lo, US mipi nih thimmi ka si caah US mipi le US ram ca thatnak caah ka tuan lai ” tiah a chim tawn. A chim bantuk tein vawleicung khoika ram hmanh a tih hna lo. US ram thatnak caah cun ramdang mithmai zoh a tim bal lo.\nPresident Donald Trump Nih A Tuahchuah Cangmi- 1) Jerusalem cu Israel Capital ah ka cohlan lai a ti bantuk in a cohlan pin ah, US embassy cu Jerusalem ah a thial. 2) US tax petu hna phaisa hmang in nau thlak, nau thah, nau hrawh a pommi hna, International abortion tuahtu NGO le INGO pawl bawmnak a phih piak hna. US I Abortion a tuahtu Planned Parenthood pawl zong federal funding a phih hna.\n3) Obama nih a rak sermi transgender school law a thlen, public Sianginn I thlacam a ngah lomi phung zong a hrawh. 4) Obama nih Iran duhning in an rak tuahmi, Iran Nuclear-Deal, hrawh taktak. Sanction zongh a tua chihh. Iran cu muslim ralhrang terrorist a bawm tu bik a si. Iran ah sipuazi a thli tein a tuahtu, Tuluk company Huawei company ngeitu i fanu, Meng Wanzhou cu Canada ah a tlaih ter hna I taza a cuai ter hna.\n5) America ram ah Oil/Gas a chuah I, middle east pawl a bochan tawnmi kha a dongh ter. America ramsung ah oil/gas tampi a chuah tik ah middle east pawl duh tawk in sanction a tuah khawh hna. 6) 1969 ah America ram ah rian ngei lomi, a tlawn bik le riantuantu an tambik caan sipuazi a tha bikmi caan a ser khawh.\n7) Christmas ah White House in “Merry Christmas” tiah vawlei pi theih in a phuan ngam. Obama chan ahcu Merry Christmas tiah a chim duh lo, Happy Holiday” a ti. Obamacare ruangah, health insurance ngei lomi cozah nih dantat mi phung a thah.\n9) UNO ah Israel fek tein a dirkamh. Obama chan ahcun Israel cu dirkamhtu cu chim lo, mawhchiat an tong zungzal. 10) Religious freedom act thar a tuah, biaknak zalonnak phung thar a ser, na zumhnak ruangah tazacuai khawh a si ti lo. Obama chan ah khrihfa cheukhat an zumhnak an dirpi ruangah thongtlak an tong.\n11) North Korea nih nuclear test a tuah tawnmi cu a zor ter. 12) Khrihfa a thattu, an hngawng a phet tu hna, ISIS muslim ralhrang a thio dih hna. A thong in a thah hna. An hruaitu Abu Bakr al-Baghdadi zong a thah.\n13) Hlan lio North Korea ral ah American ralkap thimi pawl ruak USA phurh dih hna. 14) Supreme court ah conservative, Pathian zummi judge pa hnih a thut ter hna. 15) DACA law (human trafficking ah an hman) a thlen, ramdang mi a hlei in Latin leimi US ah a thli in a luttu pawl a zor deuh. 16) US Cozah in mipi an temtawntu phung tampi a hrawh. 17. China he trade deal a tuah khawh. US nih China he chawhlehnak ah kum khat I, US $400 billion reng lo sung tawn. Asinain a ra laimi kum 2 chungah China nih US sin in US$ 220 billion man a cawk cang lai.\n18.President Trump hruainak in US, Mexico le Canada nih USMC trade deal a tuah khawh I, NAFTA a hrawh. US nih kum khat ah US$ 26 billion a hmuh chap hlei ah US GDP US$ 68.2 billion a kaiter lai. 19, US Mexico border wall meng 100 tluk a lim cang. Meng 90 a thar chuah. Mah ruangah rit si, mi tha lo, Gang le minung zual a zor. Nu tampi cu gang nih US ram chungah an luhpi hna I, an zuar hna. Mexico president thar he hnantlaknak laak in US le mexico ramri cu Mexico ralkap a conghter hna. Phungning lo lutmi, minung, gang le drug a zor.\nBiakilh: Talkshow tuahnak ah ka chimmi chung in ka laak thanmi a si.”- Salai Lairamthang\nBe the first to comment on "A chim bantuk in a tuah lengmang mi President Trump Bia chim mi le a thil tuah mi cu uar um tuk hrinhrang"


Ralhrang Tam Lak Te A Thattu CDF Ka Vun Don Hna, Lai Meithal Saupi He Nawncet An I Ciah Dih – FIAKFAIROCK\nRalhrang Tam Lak Te A Thattu CDF Ka Vun Don Hna, Lai Meithal Saupi He Nawncet An I Ciah Dih\nKa hawipa (amin ka langhter lailo) nih “naitan i ralhrang tamlak a kah thattu CDF ka vun don hna a ka ti” i, a sin an hun phak in video in a ka call.Mino kum 18 kuaka hrawng tete an si. Nawncet he an ciap dih. Lai meithal sau nawn tete khi an liang in an i bei i, thaba le zaangba ngai in an hun i zulh thluamah khi chikhat ka hei hmuh hna.\nZeiko dah an hei ruah hnga i, hitluk in an ral a that hnga; puantang le tappi pawngah thudir kho in, an hawile dang bang zaupah buin phone hna a dek kho khi an hei si ve ko dah. Ule deuh ramleng ah an chuak hna i; fahniang nule pa ruun-inn hngak ding, fimnak an duhzat tiang cawng hna seh, tiin an ule nih ramleng in an cawmkenmi le arfi thlapa bang an bihzunmi an si hna.\nRianhrang tuan le ral ram kal cu chimlo; an ihnak pawng ah lakphak le eidin hunh le chiahpiakmi, buhthing le mehthing hmanh ei sianhlomi dawt cukmakmi hna an si. Cu lio i tutan i kan miphun le kan ram caah tiin; hawrkuang le tupi thingtang, cangvet le sivai ngei tihnung tampi lak, a suar a han thim loin chunzan ih me remlo, pawtam tihal in an um khi ka hei ruah.\nZeitik ahdah kan donghnak asi lai ti hngalhlo in, kuan le bomb lakah thonghrawlh meithal tete he mu.Maw Miphun Daw Nusal Pasal rual hna; Kan in upat hna tileng khin minung holh le ka nih a tlinhlo. Kan Miphun le kan Ram nih a zungzal in an upat hna. Kan techin fapar hna nih nan kong phai an dai lailo.Kan dohthlennak kan tei hrimhrim lai. Credit: Ram Tinthei\n← R.I.P : Chin Kan Unau Mission Rian A Tuan Mi Nih A Kan Liam Tak\nUpat Awk An Tlak : Mizo Kan Unau Le An Khuapi Tein Kawlram In Ralzaam Mi Inn Caah Mau An Sah →


Baibal Chung Ah Ni 40 Rawlulhmi Minung An Um Taktak Maw? – Chin World News Evening\nBaibal Chung Ah Ni 40 Rawlulhmi Minung An Um Taktak Maw?\nMarch 27, 2019 Salai Van Sermon\nKan Baibal chung ah Ni 40 rawlulhtu, minung pathum an um, tiah kan ti tawn. Cu hna cu Moses (Exodus 34:28), Elizah (1 Siang. 19:8-9) le Jesuh (Matt. 4:1-2) hna hi an si. Hi hna pathum, Ni 40 rawlulhnak he pehtlai in Baibal nih zeitinset dah a chim, timi ttha tein rel lo ahcun Eliazah zong nih a ulh ve ko, ka ulh ve lai, ti sual a fawi te. Cucaah, hi hna pathum Ni 40 rawlulhnak kong hi pakhat hnu pakhat in, ttha tein, hun zoh tuah hna u sih. Kan rak ruahning le Baibal chimning aa kalh sual hnga dik maw. Khah, rawlulh dang kong kan chim rih lo hi ee, Ni 40 rawlulh kong a si khah!\nA. Moses Ni 40 Rawl A Ulh Taktak Maw?\n“Rawl Ulh” ti le “Rawl Ei lo”ti hi aa dang taktakmi biafang an si. Tahchunhnak ah, kan nu nih, a ngaih ka chiater sual ruang ah, rawl ei loin a um. Ni zeizet a ei lo zong ah, cu bantuk cu rawlulh ti khawh a si lo. Thlarau lei thil ruang bak ah rawlulh hi, Greek biafang in “nhsteuvsa” ti a si. Cu bantuk rawlulh cu, hremnak ruang ah a si lo i, sual ngaihchihnak ruang zongah a si fawn lo! Thlarau thil he pehtlai in tuah lo awk tthalo thil a um ruang ah, amah Pathin Thlarau fialnak in maw, ulhtu pumpak biachahnak in maw, Thlarau thil ruang ah rawl ei lo bak khi “nhsteuvsa” timi biafang nih a chim duhmi cu a si.\nTahchunhnak ah, hi biafang hi Luke 2:37 ah hman a si. Luke 2:37 ahhin, nu pakhat a min Anna a simi nih Jesuh chuahnak he pehtlai in, thla a cam, rawl a ulh tiah kan hmuh. Hi nu hi hremnak a tuar ruang le sualnak ruang ah, a ulhmi siloin Pathian fapa, Jesuh chuahnak he pehtlai in, Thlarau thil ruang taktak ah rawl a ulhmi a si. Hihi rawlulh timi cu a si. Kan fian khawhnak ding ah, raw lei lo, timi kong ah tahchunhnak pakhat in kan zoh rih lai. Lamkaltu 9:9 ah “Paul” cu ni thum chung tidin lo le rawl eilo in a um, tiah kan hmuh. Micheu nih hi cacang cherhchan in Paul cu Ni thum rawl a ulh, tiah an ti. Sihmanhsehlaw hi cacang ahhin “nhsteuvsa” timi biafang hman a si lo. Phun dang in chim ahcun, Paul kha Thlarau lei thil ruang ah rawl a ulh siloin ceu nih a kahnak i a mit fakmi ruang ah maw, zeidang dang ruang ah dik, rawl ei loin a um tu khi a si deuh. Rawl ulh a si lo!\nExodus 34:28 ah kan hmuhmi cu Moses rawl a ulh, ti siloin “Moses ti le rawl a ei lo” titu a si. Cawh sual hlah u sih! A cunglei Part-2 ah kan chim cang bantuk in, Moses nih Ni 40 chung rawl a ei lonak cu sualnak ruang ah a rak si. Pathian nih a pekmi Nawlbia lungtlap kha Israel miphunpi caah, an phunghrampi (constitution) a si. Israel miphun cu, Abraham in aa thokmi an si ko nain Jacob tefa hna chan tiang ah khan, ram-miphun (nation) ti an rak si rih lo. Israel mipi (people of Israel/Israelites) tiah auh an rak si rih. Voikhat hmanh Israel ram-miphun (nation of Israel) tiah auh an rak si bal lo. “Ram-miphun (nation) nganpi ah kan ser hna lai” (Gen. 12:2), timi kha a tak in a rak tling rih lo.\nSihmanhsehlaw Izipt ram in an chuak i Sinai tlaang an phanh tikah, Pathian nih atu cu ram- miphun (nation) nan si cang lai” tiah a rak ti hna (Exo. 19:6). Kha caan thok khan, Israel cu rampi (nation) an rak si cang caah, hruainak ding ah phunghrampi (constitution) an herh ve cang. Cucaah Pathian nih Sinai tlaang theng ah, Nawlbia lungtlap a pek hna nak kha a si. Cucaah Moses nih Nawlbia lungtlap a khuai tikah khan, rampi (nation) phunghrampi a tthlau bantuk khi a si! A poi taktak. Kha nawlbia lungtlap kha hmu tthan loin, rak um hna sehlaw Israel miphunpi cu, an dirh hlan ah, a rawk colh ding dirhmun khi a rak si.\nCucaah Moses cu a rannak in, tlaang cung ah aa rak i khirh tthan colh khah! Cu nawlbia lungtlap a dang ngah tthannak caah, ti le rawl lo in, Ni 40 a hung um kha a si. Rawl hung ulh siloin rampi aiawh in sual ngaihthiam hal le Pathian nawl ruah ah a si. Cucaah Moses hi Ni 40 chung rawl ei loin a um nain nihin ah Ni 40 rawlulh kan tuah tawnning cun ulh hrimhrim lo. A nawl lo ahcun, an phunghrampi a tlau thai ding dirhmun a si caah a tuar a herhmi a tuartu a rak si.\nB. Elizah Ni 40 Rawl A Ulh Taktak Maw?\n1 Siang. 19:8-9 ah prophet Elizah Ni 40 rawlulhnak kong kan hmuh ve. Elizah kong ah Baibal nih, Ni 40 rawl ei loin a um, ti zong a chim hrimhrim lo i, rawl a ulh, ti zong a ti fawn lo. 1 Siang. 19:7 kan rel tik ah, “Van cungmi nih Elizah cu na kalnak ding lam a hlah caah rawl hi ei law, ti hi ding tuah” tiah a ti. V. 8 ah, “Cu rawl le ti a din eimi nih a pekmi tthawnak thawng cun (by that food), Elizah cu Ni 40 le zaan 40 chung lam a kal…” tiah kan hmuh. Khuazei ah dah rawl a ulh, ti cu kan hmuh kun? Rawl a ulh siloin Pathian nih a pekmi rawl le ti voikhat te eimi kha Ni 40 le zan 40 chung aa za, titu khi a si deuh.\nCucaah hihi Elizah nih Ni 40 rawl a ulh siloin Pathian nih Elizah caah thil khuaruahhar a tuahpiakmi tu a si. Hihi Jesuh nih, changreu hlum 5 le nga fang 2 in minung 5000 rawl a dangh hna bantuk in, thil khuaruahhar (miracle) a si ve. Cucaah Elizah rawlulh mi hi cu, hihin ah kan nih nih Ni 40 rawlulh kan ruahning he cun tahchunh awk a ttha hrimhrim lomi a si. Pathian nih vawlei tuanbia ah thil khuaruahhar (miracle) chan thum ah a tuah cang. A voikhatnak ah Moses le Aaron chan, a voihnihnak ah Elizah le Elisha chan, a voithumnak ah Jesuh le zultu hna chan an si. Elizah cu Ni 40 rawl a ulh a lo; Pathian tu nih thil khuaruahhar a tuahmi a rak hmuhter a si deuh.\nC. Jesuh Ni 40 Rawlulhnak\nJesuh Ni 40 rawlulhnak he pehtlai in Matt. 4:2 ah Greek biafang “nhsteuvsa” hman a si. A cunglei ah kan fianter cang bantuk in, “nhsteuvsa” hi Thlarau thil he aa pehtlaimi rawlulhnak caah hmanmi biafang a si. Phun dang in chim ahcun, Jesuh cu Ni 40 rawl a rak ulh bak, tinak khi a si. Baibal nih, amah (Jesuh) nih lungtho tein a ulh, tiah a ti lo. Sihmanhsehlaw Matt. 4:1 ah, “Thlarau nih a kalpi” tiah a ti. Cucaah Ni 40 rawl a ulhtertu cu sualnak, hremnak le nun cawnpiaknak siloin Thiang Thlarau a si!\nAsi ahcun zeiruang ah dah, Thlarau nih Jesuh cu Ni 40 rawl a ulhter? Jesuh Ni 40 chung rawl ulhter a sinak a ruang cu, “Jesuh cu Pathian fapa taktak a si” ti langhternak caah a si. Adam kha “Pathian fapa” (Luke 3:38) tiah auh a rak si ve. Sihmanhsehlaw a herhmi vialte tling tein a ngeih dih ko lio le a paw a khim ko lio caan theng te ah, Satan nih “rawl” in a rak hlen khawh cang khah (Gen. 3). A hun changtu ah, Pathian nih Israel (miphun) cu ka “fapa” tiah auh ve hna (Exodus 4:22). “Pathian fapa” tiah auh a simi “Israel” mipi cu Pathian khuaruahhar thil tuahmi vialte lak ah, a lian ngan bikmi Rili sen an tan dih tlawmpal ah, Sin ramcar chung ah an va lut. Ramcar chung ah, a voikhatnak Pathian thin an hunter kha “ti le rawl” ruang ah a si (Exodus 17:1-7).\nCucaah ti le rawl hmang in, “Pathian fapa” tiah auhmi pohpoh fawi tein Satan nih Pathian ral ah a ser khawh peng hna caah, Thlarau nih Jesuh cu Pathian fapa taktak a si, ti kha Satan hmai le mi vialte hmai ah langhter a duh ve cang. Cucaah Ni 40 chung rawl loin a umter i, a paw a ttam cikcek hnu ah, Satan nih Jesuh cu “ti le rawl” hmang in a rak tukforh kha a si. Satan a sung, Jesuh cu a hleng kho ti lo! Cucaah Jesuh nih Ni 40 rawl a ulhnak a ruang cu, a biapi tukmi Pathian fapa a sinak langhternak caah a rak si. Jesuh cu Adam le Israel mipi bantuk siloin Pathian taktak a si, timi langhtertu a si.\nJesuh cu a taksa duhnak tei khawhnak ding caah Ni 40 rawl a ulhmi si lo. A taksa duhnak a teicikcek khotu Pathian a sinak langhternak tu ah, a ulhmi a si deuh! Cucaah Jesuh nih a ulh ve ko, tiah nihin zumtu hna nih cawn dih awk a tthami a si lo.\nKhah, Baibal chung ah kan hmuhmi Ni 40 rawlulhnak cu kan fianter dih cang! Moses ulhning le nihin ah Ni 40 rawlulh kan hmuhning cu tahchunh awk a ttha lo, kan ti cang khah. Elizah cu a rawl a ulhmi siloin Pathian nih a caah thil khuaruahhar a tuahpiakmi a si, kan ti cang fawn. Cucaah, Jesuh Ni 40 rawlulhning lawng cawn awk a tang cang. Sihmanhsehlaw Jesuh cu teitu a si khawhnak hnga a ulhmi siloin teitu a sinak laghternak tu ah, a ulhmi a si tawn ttung! Ho nawl dah kan cawn kun lai? Kan nih Ni 40 rawlulh cu teinak nun hmuh khawhnak ding ca ah a si deuh fawn ttung!\nNihin kan Ni 40 rawlulh hi khuaizei kan lakmi dah a si hnga? Baibal cherhchan in kan tuahmi hnga lo maw? Minung hoi nih a ttha, tinak sawhsawh in tuah awk ahcun ttih a nung deuh rua tiah ka ruah! Zeiset a phichuak a um lem lomi thil ah, midang nih an tuah ve, a ttha an ti, ti sawhsawh ruang ah nunnak va thap bantuk deuh khi a si. Ni 40 rawlulh cu, va doh len cu a herh lo nain thih le nunnak thil a si caah a ruang ttha taktak le Baibal cherhchan felfai taktak ngeih lo ahcun…..thuk deuh in ruah deuh kan hau ko.\nThih Tiang Rawlulh hi, Mah le Mah i Thah A Si Maw? timi kan peh tthan te lai…\nCredit: HBL. B\nNgaih A Chiatuk Hringhran, Mehsi Tamtuk An Chunh Ruangah Tlangval Biak Hlei Thang A Nunnak A Liam\nBethsy Nih Pasal A Ngaihnak Ruang A Chimmi Cu Khuaruahhar Taktak Si\nTheihtlei-Pa pawl Nih Ṭhit Lo Ding Mi Nu phun (7)-Pa pawl nih cun theih bakding\nGood News: KIA/KIO nih thawngthanh an von tuah ve taktak cang Ready an si cang


MIPI ZAWN AA KAN RUAH CAAH A SI KHO FAWN: ANNA SUI HLEI SUNG – The Chinlung Post\nMIPI ZAWN AA KAN RUAH CAAH A SI KHO FAWN: ANNA SUI HLEI SUNG\nAnna Sui Hlei Sung Zaathang: Ral nih luh hnawh: Ral nih chungmuru purhdah a duh I ,a chung muru tiang thianh/thaih le purhdah tikah ,duh lo ahcun doh a si I, ngamh lo ahcun dai tein um a si, ttih ahcun zaamtak an si. Ngamh bak ve ahcun doh ve a si ko, cucu Mawhchiatnak a um lo, mah le derthawmnak le caknak/thawnnak le khuaruatnak/khuakhannak cungah aa hngatmi a si.\nRal nih doh an duh ahcun na thatnak/chiatnak le duh le duhlo ruangah a si lo, doh an duh ahcun chiat/that si lo caah mah nih doh ve a hau, Asinain ttih ahcun zaamtak le dai tein um a herh. Zaamtak/daih tein um khawh ding a si lo ahcun doh ve hrimhrim a herh. Victoria camp ah ralkap an luh tikah dai tein an ummi cu Mipi caah Buainak le hnahnawh nak a tam Chinchin lai tinak a si kho men,\nAn ttih Hna ruangah a si kho men, an derthawmnak ruangah a si kho men, a si loah daihnak lam an kawl caah a si kho men, a caan a za rih lo an ti caah a si kho men, an I ready lo caah a si kho fawn. Cucaah chihkhat caah a tuanmi si loin khuaruahnak sau deuh ruang tu ah a si kho timi kha I fian a herh. Mipi zawn a kan ruah caah a si kho fawn. Credit: Anna Sui Hlei Sung\nThawngpang Dang:Mizoram Champhai ah azammi Kawlram palek bawi pakhat cu azamnak konghe pehtlaiin thilsining vialte media sin ah a chim. A chimmi cu ka zam lo asi ahcun nawlpek mi el asi ruangah ka nunnak caah ttihnung asi i, cucaah ka him lo tiah a chim. Champhai ah a zammi palek bawi nih a chim tthan mi cu February ni 28 ah ralkap uknak lakmi a duhlomi mipi hna cu lamzawhnak an tuah.\nCucu hriamnam he hmangin kan tthawldawi hna. Mipi nih an duh lo i, lamzawhnak pehchih an timh asi ahcun nan kah hna lai tiah nawl aa kan pek. Cubantuk in mipi kah dingin nawl aa kan pek ruangah ka kap kho hna lo ka ti i ka rak zamnak hi asi tiah a chim. Tutan ah palek bawi Laipa hi march nikhat ah kawlram chuahtak in mizoram ah a zammi a si.\nRalkap nawlpeknak a si ko nain mipi kah ding cu phunghe aa kalmi a si ruangah ka ramnak zong hi asi tiah apeh chih. Cun keimah he hin azam mi hna hi minung paruk an sinak kong zong a langhter. Chungkhar hna zong kan rak zamtak hna tiah a chim. Tutan ah thilsining alanghtertu Chinpa hi Senthum a simi asi tiah VOA nih alanghter. Note: Amin le an chungkhar umnak pawl kan langhter lo.


Chinmi Kan Dihlak, Pathian Pekmi Lairam Le Laimi phun Kilven Nak Bia Si Hih – The Chinlung Post\nIsrael Pathian nih chun ah Langhnak (Vision) a ka pek mi Lai Ram le Laimiphun A kan kilvennak bia A si\nChun laifang pi ah khin lufak nawnpi in ka um i, Zungkhan chungah dai tein ka va it, ka lu le chantling ai tawngh bak ah khin mang a si le Langhnak a si cu ka thei lo. Keinih cun (vision) a si ka ti ko.Zei a si paoh ah Israel Pathian nih kan ram le kan miphun caah a ka hmuhter mi a si tiin ka ruah ve.\nCu caah Ram chung um Laimiphun le Ram leng um Laimiphun ca’h thazang pek pah in hun tial ka duh mi a si. Cu mang tham cu ka ti ko nain Ramkip um LAIMIPHUN le Ram chung um mi vialte kan thinphan liopi i, kan ram le kan Miphun ca’h mangtha a si ko mi cu tiin ka hun tial mi a si.Ka chim cang bantuk in ka lu le chantling a hun i tawngh bak ah cun ruah sur thawng le thlitu hran thawng cu ka hun theih thluahmah cawlh ko. Cu lioah cun,\n“Aw pakhat nih khin lengah va chuak law thil a um tu ning khi va zoh tuah a hun ka ti,” kha ka theih.\nKa va chuak i khua ka van cuanh tik ah cun vawlei cu muihnak nih a zelh dih i a tuam dih ko kha ka hmuh. Tlawmpal ah thli fakpi in a hung hrang i van cu a hung thiang thluahmah ko, cu lioah cun Angki rang aih mipa a tungsang nawn mipa nih khin Au rinnak (Loudspeaker) aa put i thangpi in a hung au, a chim mi cu, ram Uknak a rawk dih cang, ram Uknak a rawk dih cang, a cung an khuhmi canphio vialte cu thlichia nih a lak dih cang, ram uknak a rawk dih cang,” tiin a au lengmang mi pa khi ka hei hmuh. A ka hmuh ve i a kut in a hei ka zauh/ a hei ka auh pah…….a kut cun a hei ka huih pah fawn.\nA ka auh a si khi ka ti i a sinah cun ka va tli ve i ka va phak cawlh ve.Thirtung nganpi an phun mi tangah a rak dir i, hi thirtungpi hi Ramri tung a si a ka ti. Ramri tung a tangah cun thirtidong (pipe) lianpi cu ramri in kan Laitlang lei ah cun khawzei tiang dah a phak ti cu kan thei lo, ka hmuhnak tiang cu ai kham zehzuah ko.Tlangaupa nih, ” Thirtidong (pipe) cu nan Ramri bak in a cat lai i thisen a hung luang cang lai, Chin ram kulh chungah a luang tik ahcun nan miphun Laimiphun nan ningpi in nan thi dih cang lai, cu a si caah nan miphun Laimiphun nan ningpi in nan thihlonak dingah cun Tengkipung khi va la law Tidongpi a Cah hi bawh ko, a cah bak in tidong ah khan\nTengkipung a kaa kha hei khumh/ hlinh cawlh a ka ti. Cun Tengkipung cu kai put i tidong cah cu ka bawh, tlawmpal ah a hung cat taktak i a chim bantuk cun ka tuah ve. Tidong in thisen cu a hung chuak i kan Lai ram kulh chung i a luang ding mi vialte cu Tengkipung chungah an lut dih i ai chawl caah kan ram ri lenglei ah cun an kir dih / an luang dih than. Tengkipung cu fekte in ka tlaih i ka bawh hnawh lio ahcun Tlangautu pa nih ka keng a hun ka tawngh i “NAN RAM CHIN RAM KULH LE CHIN MIPHUN CU NAN HIM DIH CANG A HUN KA TI,” cun ka Tengkipung cu ka thlah cawlh ve.\nTlangaupa nih a tu nai i thisen na khirh mi kha vun zoh tuah a ka ti i kan pahnih in RAM RI THLANG CUNG cun khuaram cu kan cuan than i, ka hmuh mi cu ka tih tuk i thinphan thlalaunak in ka khat cawlh ko. Ka rak khirhmi thisen kha ti bantuk, thisen bantuk in Ti lian nganpi ah ai cang i ka zoh i ka mit hmuh phak lo tiangin Tilian cu a luang thluahmah ko, miruak rel cawk lo le a nung bu in a fenhmi rel cawk lo cu Ti chungah an pil pah an vuanpah khi ka hmuh hna.Kan ram chungah luh ai tim mi a hung kai mi zong Ti lian nih a lak cawlh hna i pakhat hmanh Kan ram chungah an lut kho ti lo. Tilian nih cun a fenh dih ko hna. Kan ram cu Israel Pathian nih a rak kan kilven i a him cang! Kan Luat cang!!\nHaleluiYah!! HaleluiYah!!!Bia siaherh,\nKan miphun le kan ram ningpi in kan pupa hna chan in a tu kan mah chan tiangah kan sualnak vialte kha kan i ngaihchih i Israel Pathian sinah kan kir ahcun kan ram le kan Miphun cu a kan zangfah lai i Sa le Ral, Mangtam, Rai phun zakip chungin a kan Khamh hrimhrim ko lai. Chin miphun/ Laimiphun nan dihlak cungah Israel Pathian Yahweh Elohim nih Thluachuah phuntling in pe cio ko hna seh.\nNithum & Zanthum Rawlulhnak,\nThlacam tarket cu atanglei (4) ka tial mi hna in Luatnak kan hmuh khawhnak hnga fakpi in mitthli he thla kan cam mi a si.


Kawl Ralkap Nih Paletwa Ah Hmunkhuar In A Kan Doh Ah Cun Kan Mah Zong Kan Cawlcangh Peng Ve Ko Lai; U Khine Thu Kha – THE CHINLAND POST\nKawl Ralkap Nih Paletwa Ah Hmunkhuar In A Kan Doh Ah Cun Kan Mah Zong Kan Cawlcangh Peng Ve Ko Lai; U Khine Thu Kha\nSalai CungCung|2019 June 6| Kawl ralkap nih Paletwa peng ah hmunkhuar in a kan doh peng rih ko ah cun kan mah zong kilvennak in kan cawlcangh peng ve rih ko lai tiah AA lei in chimnak nawlngeitu U Khine Thu Kha nih a chim.\n“AA hriamtlai ralkap cawlcanghnak hi zeiruang ah dah Chin ramkulh Paletwa peng chung ah hin a si ti ah cun kahdohnak thlihran hoih in kan cawlcangh caah a si. Kintalin khuami tlaunak kong he pehtlai in kanmah zeihmanh kan thei lo. Kan sin ah minung kan tlaih mi hna an um lo, tu lio thawngpang a chuak mi minung 52 an tlaunak kong zong kan thei lo. Kan sin ah a um mi cu Febuary thla lio i Ywalay khua in kawl ralkap nih bomb an kah ti thawng theih in a zaam mi minung 124 cu mah le khua ah um ngam ti lo i kan mah lei nih kan auh mi hna cu an um. Cu pawl cu Bangladesh ramri ah hmunhma kan pek hna i tu lio cu an mah le si khawh tawk in pawcawnnak caah rian an tuan ve lio an si” tiah AA lei chimnak nawlngeitu U Khine Thu Kha nih a chim.\n“Kei mah ka theih khawh tawk chim ah cun Chin ralkap CNA nih kan mah Chin ramkulh ah kan cawlcanghnak ah tu tiang ah cun zei hmanh an chim mi a um rih lo. Hi kong pawl cu Headquarters lei he aa pehtlaimi kong a si caah kei ka theithiam ve lo. AA hriamtlai ralkap nih Paletwa cu Rakhine ramkulh a si an ti mi hi cu kan mah nih kan chimter mi hna an si lo bia vaivuan a si lai. Kan mah lei nih cu bantuk bia chim ding le timh tuahnak kan ngei lo. Kan mah cu kahdohnak ruang ah tubantuk in kan um tu hi a si” tiah a chim chap.\nKahdohnak ruang ah cozah riantuantu pawl mah le tuanvo ngeihnak ah kal ngam ti lo le ralzaam an tam deuh kong he pehtlai in U Khine Thu Kha nih, “ Fak tuk in kahdohnak a chuahnak hmun ah cun ralzaam pawl hi an um ko. Kan mah Rakhine ramkulh lei zong ah ralzaam tampi an um ve ko, tu ah cun minung a za leng an si ve cang men lai. Kahdohnak umnak ah ralzaam an um hi cu thilcaan tawnmi a si ko. Chin ramkulh Paletwa peng ah kan cawlcangh pengnak a ruang cu kahdohnak thlihran hoih in a si. Kawl rakap nih Paletwa ramkulh in an i thawn ah cun kan mah zong Paletwa ah cawlcangh ti lo in kan um kho men ko. Kawl ralkap nih Paletwa ah hmunkhuar in a kan doh peng ko ah cun kan mah zong kan cawlcangh peng ve rih ko lai” tiah a chim.\nPrevious Sagaing Ramthen Chung Paoh Sianginn Kai Caan An Thlen\nNext Kum 73 Tarpa Avoi 4nak Tanghra Camipuai A Sung Nain Hmaikum Zong Phit Than Aa Tim


Joe Biden President Cuhnak caah Obama nih $11 Million a Hmuhpi | THE CHIN EXPRESS\nJoe Biden President Cuhnak caah Obama nih $11 Million a Hmuhpi\nDemocratic party in US president aa cuh ding Joe Biden caah President hlun Obama le Joe Biden nih live thlah in tangka an kawl i $11 million bak an hmuh.\nLive thlah in tangka an kawl cu Nihnihni ahkhan asi. An live thlahmi a zohtu minung 175,000 nih $7.6 million an hlut.\nTangka tam deuh a hlu khomi caah online in hlutnak dangte an tuah chih i $3.4 million bak an hmuh.\nJoe Biden President Cuhnak Phu nih, “atutiang tangka kawlnak kan tuahmi vialte lakah tutan hi tambik a lut,” tiah a thanh.\nCoronavirus zawtnak a karh tuk caah mipum in tangka (fund) kawlnak tuah cu ṭihnung tuk tiin live an thlah ṭi i cutin fund an kawl hi si.\nPresident Barack Obama cu Democratic party ṭanhtu minung tampi sinah a lar tuk rihmi si caah Joe Biden a bawmh hi President Trump caah thawngpang chia ngai asi.\nNain, Trump cu president i cuh ṭhannak caah 2017 thokin kum 3 chung tangka a kawl cang i Joe Biden nak let tamtuk in tangka a ngei deuh.\nNovember 3, 2020 ah Democratic party in Joe Biden le Republican party in President Donald Trump cu president an i cuh lai. Ho nih dah a tei lai na zumh? Comment\nTrump cu Zarhteni zaan ah Tulsa khuapi ah mipum in fund kawl biachimnak a tuah lio zongah $10 million a hmuh, tiah Trump President Cuhnak Phu hruaitu Pu Tim Murtaugh nih a chim.\nLive thlah in fund an kawl lio ahcun Obama nih “Trump cu sibawi pawl nih coronavirus kong ruahnak an pekmi a tuah duh lo, hruaitu ṭha lo ziaza hmangin media pawl zong a hro peng hna, sandahpiahtu pawl zong ralkap in a tlerh hna” tiin a soi.\nObama nih “kan ram a damter khotu ding ahcun ka dawtmi ka hawi Joe Biden lawng hi ka zumh. Joe Biden cu pehzulh in ka bawmh lai” ati.\nJoe Biden cu Obama president a ṭuan lio ah vice president a ṭuan piaktu asi.\nBiden nih “Trump nih ramdang he pehtlaihnak a hrawh dih i kan ṭanṭi (maha-meih) ram pawl he zong pehtlaihnak a ṭha ti lo. President ka ṭuan ni 1nak bakah kan ṭanṭi ram pawl cu phone ka chawnh hna lai i ‘America a kir cang’ ka ti hna lai” ati.\nLive an thlahmi a dih lai ah Obama nih “Joe, kaan dawt tuk” ati.\n“Kaan dawt tuk ve, ka kawi,” tiah Biden nih a leh.\nCharhchan: Reuters le The New York Times